
NAUJOSIOS  SĄJUNGOS (SOCIALLIBERALŲ) PROGRAMA


Valstybė – tai žmonės, kurie kuria šalies intelektinį, materialinį ir finansinį potencialą, plėtoja verslą, didina gamybą ir steigia darbo vietas, ir tie, kurie paliesti negalios, nesėkmės ar senatvės, nori jaustis saugūs ir būti užtikrinti dėl rytojaus. Mes, stengdamiesi išreikšti jų visų interesus ir įgyvendinti jų lūkesčius, grįsdami savo veiklą socialliberaliomis pažiūromis ir siekdami įstatymais paremtos piliečių partnerystės, skelbiame naujos politikos programą.


Nors rinkos ekonomikos principai jau taikomi, ekonominės pažangos nematyti - vis daugiau Lietuvos žmonių skursta, auga nedarbas, didėja nusikalstamumas, savižudybių skaičiumi pranokstame visas pasaulio valstybes, valstybės skola artėja prie tokios kritinės ribos, kai valstybė gali nebesugebėti išlaikyti valstybinių institucijų. Visuomenėje pastebimas nepasitikėjimas, supriešinimas, agresyvumas, susiskaldymas, beviltiškas stengimasis gelbėtis pavieniui, į artimą žiūrima ne kaip į bendradarbį, pagalbininką, partnerį, bet kaip į potencialų agresorių, priešininką. 


Ekonomika prasideda nuo žmonių bendravimo, o produktyvus bendravimas - nuo tarpusavio pasitikėjimo. Socialinės ir ekonominės pažangos sparta priklauso nuo žmonių sugebėjimo naudotis visais rinkos ekonomikos teikiamais privalumais - sutelktinai veikti, telkti savo laisvas pinigines lėšas, jas kapitalizuoti, didinti savo ūkinės veiklos galimybes. Tam visų pirma reikia, kad žmonės nusimanytų, kaip panaudoti rinkos ekonomikos privalumus, pasitikėtų vieni kitais, suvoktų atsakomybę už naudojimąsi asmens teisėms, o valstybė sudarytų sąlygas produktyviai daugumos visuomenės narių veiklai.


Rinkos ekonomika - tai kompleksas ūkininkavimo priemonių, kurios pačios savaime neveikia. Jos produktyviai veikia tik tam tikroje sociokultūrinėje aplinkoje, kurią lemia žmonių išsilavinimas ir nuolatinis tobulėjimas, veikiantis teisinis mechanizmas, garantuojantis pasitikėjimo ir atsakomybės atmosferą, ir valstybės valdymo kokybė. Tik šių trijų sistemų sąveika gali garantuoti rezultatyvią ekonomikos pažangą, kitaip sakant, rinkos ekonomika veikia kartu su "žmogaus ekonomika". 


Valdžia, įgyvendindama naują politiką privalo užtikrinti makroekonomikos stabilumą, įgyvendinti racionalią mokesčių sistemą ir remti verslą, kuriantį darbo vietas, skatinti piliečių savarankiškumą, o ne priklausomumą, parengti žmones darbui, gerinti švietimą ir infrastruktūrą. Ekonominė pažanga  įmanoma tik dėl verslo ir valdžios partnerystės, kuri reikalauja naujų įgūdžių ir kūrybinių sprendimų. Šie sprendimai įmanomi naujoje politikoje, kurioje socialinis teisingumas išlieka nepaliestas, tačiau metodai, kaip tai pasiekti, yra lankstūs, išradingi ir orientuoti į ateitį. 



A. Socialliberalų kilmė


Filosofiniu požiūriu socialliberalų ideologijos, kurią mes suprantame kaip organizuotą nuoseklią įsitikinimų sistemą, pradmenys siejamos su anglų filosofo Tomo Gryno (T.H. Green) (1836-1882) paskelbtomis liberalizmo tobulinimo idėjomis. Skirtingai nuo klasikinio liberalizmo, kuriam būdinga negatyviosios laisvės koncepcija, kitaip sakant, laisvė nuo bet kokio valstybės kišimosi į objektyvius visuomeninius ir ypač rinkos santykius, T. Grynas propagavo pozityviąją laisvės koncepciją. Sekdamas G.V.F. Hėgeliu, T.H. Grynas nagrinėjo istoriją kaip kovą už moralinį žmogaus tobulėjimą, pasireiškiantį bandymais sukurti tokius socialinius institutus, kurie sudarytų sąlygas, leidžiančias realizuoti intelektualines ir moralines žmonių galimybes. Jis teigė, jog teisė į laisvę – tai socialinė teisė, kylanti iš individo priklausymo visuomenei. T.H Grynui laisvė reiškia ne paprastą apribojimų nebuvimą, o pozityvią galimybę veikti visiems visuomenės nariams vienodomis teisėmis. Laisvė nesuteikia žmogui teisės riboti kitų žmonių galimybes: visiems turi būti užtikrintos lygios galimybės  tobulėti. Įstatymas nebūtinai apriboja laisvę. Jis gali išplėsti laisvę, pašalindamas tai, kas jai trukdo. Remdamasis šiais teiginiais,T.H. Grynas nustatė, jog visuomenės tikslas - sukurti kiekvienam savo nariui garbingas egzistavimo sąlygas, todėl liberalai privalo peržiūrėti savo požiūrį į valstybę. 

T.H.Gryno ir jo pasekėjų išrutuliota valstybės intervencijos į socialinę ir ekonominę sferas idėja rado atgarsį kai kuriuose V.Gladstono (W.Gladstone) vyriausybės 1892-94 m. veiksmuose Anglijoje (įvykdytos švietimo, kariuomenės, rinkimų reformos).

XX amžiaus pradžioje daugelis liberalų ir Anglijoje, ir kitose šalyse akivaizdžiai įsitikino, kad  valstybinis socialinės ir ekonominės sferos reguliavimas yra būtinas. Tuo laiku baigiama formuoti  socialliberalizmo doktrina. Pagrindiniai jos kūrėjai Anglijoje buvo L.T. Hobhauzas (Hobhouse)  ir Dž.A. Hobsonas (Hobson), JAV - Dž. Diujis (Dewey), o Vokietijoje filosofas F. Noimanas (Friedrich von Neuman). L.T. Hobhauzas akcentavo dar Dž.S. Milio (J.S. Mill) keltą idėją, kad visuomenė egzistuoja dėl jos narių savitarpio pagalbos, ir visuomenės pažanga susieta su perėjimu nuo konkurencijos prie bendradarbiavimo. 

Socialinis liberalizmas ryžtingai atsisakė klasikinės ankstyvojo liberalizmo doktrinos “laissez-faire” (leiskite veikti), radikaliai pakeisdamas požiūrį į laisvąją konkurenciją ir valstybės funkcijas. Ankstyvieji liberalai manė, jog savarankiška ir konkurencinė ekonominė individų veikla yra priemonė visuotinei gerovei pasiekti, o socialliberalai nustatė, kad laisvą individo vystymąsi turi užtikrinti reguliuojamoji rinkos ekonomika. Pagal šias idėjas socialliberalai parengė veiksmų programą visuomeninei švietimo sistemai kurti, minimaliam darbo užmokesčiui nustatyti, darbo sąlygų kontrolei įteisinti, pašalpoms  nedarbo ir ligos atvejais teikti ir kt. Socialliberalai peržiūrėjo ir klasikinę nuosavybės teoriją. Jie paskelbė, kad visų gėrybių šaltinis yra visuomenė, ir jeigu individo pajamos neatitinka jo indėlio į visuotinės gerovės kūrimą, tai dalį šių pajamų valstybė turi paimti mokesčių pavidalu ir perduoti socialinėms reikmėms. Kaip tvirtino L.T. Hobhauzas, vargingiausių piliečių gyvenimo sąlygų pagerinimas yra naudingas visai visuomenei, nes išplečia vidaus rinką ir skatina ekonomikos augimą. Socialliberalizmo programa sudarė alternatyvą socialistinėms teorijoms ir galėjo sušvelninti socialinius konfliktus bei padėti taikiai transformuoti “laisvosios konkurencijos epochos kapitalizmą” į “socialinės ekonomikos” visuomenę, besiremiančią privačia nuosavybe bei reguliuojamais rinkos santykiais.

Šią programą pagrindusios filosofinės ir socialinės-politinės koncepcijos XX amžiaus pirmoje pusėje buvo papildytos ekonominėmis teorijomis, kurių pradininkas Dž.M. Keinsas (John Maynard Keynes) pasiūlė konkrečius poveikio kapitalistiniam ūkiui mechanizmus. Jie gali apsaugoti nuo perprodukcijos krizių bei skatinti ekonomikos augimą. Be to, buvo numatytos priemonės, stimuliuojančios mokumą bei išsaugančios darbo vietas. Tai savo ruožtu turėjo mažinti socialinę įtampą. Dž.M. Keinso teorija darė didelį poveikį to meto valstybinio ekonomikos reguliavimo praktikai. Jo idėjas išplėsti 4-tame dešimtmetyje realizavo JAV prezidentas F.D. Ruzveltas (F.D. Roosevelt) įgyvendindamas “Naująjį kursą”. Remiantis šia programa JAV buvo pradėta reguliuoti pramonės veikla, ribojama konkurencija, organizuojami viešieji darbai, didinamas gyventojų užimtumas. Per gana trumpą laiką pavyko likviduoti didžiosios krizės padarinius. 

Po 2-jo pasaulinio karo ir vėlesniaisiais metais Dž.M. Keinso ir socialliberalų programos tapo neatskiriama išsivysčiusių Vakarų demokratinių šalių ekonomikos dalimi. 1946 m. anglų ekonomistas V.H. Beveridžas (William Henry Beveridge), Dž.M. Keinso pasekėjas, parengė Anglijos pokarinio atstatymo planą, labai artimą F.D.Ruzvelto “Naujajam kursui”.               


XX a. devintajame dešimtmetyje kintančio pasaulio, jo rinkų ir globalizacijos aplinkoje Europos gigantai Didžioji Britanija ir Vokietija pasinaudojo JAV prezidento B. Klintono “pravertomis durimis į “Trečiąjį kelią” ir nauja globaline politika. Tai pragmatiškas lankstus požiūris, kuris siekia įveikti susidariusias moderniosios visuomenės socialines problemas, esant aktyviai valdžios ir verslo atstovų partnerystei. Politika, skatinanti fiskalinį konservatizmą, verslą ir socialiai reguliuojamą rinką, sukaupia reikiamą kapitalą esminėms socialinės paramos programoms išlaikyti.


Pastaruoju  metu daugelyje šalių yra politinių partijų, kurios, nors ir nesivadina socialliberalais, vadovaujasi socialinio liberalizmo idėjomis.

B. Socialliberalų požiūris į žmogų


Socialliberalizmas yra šiuolaikinė Vakarų Europos ir JAV išbandyta ideologija, sudaranti socialinės teisinės valstybės vertybių turinį. Pagrindiniu valstybės tikslu laikydami žmogaus teisų apsaugą ir jų įgyvendinimą, socialliberalai mano, kad šių tikslų galima pasiekti nuosekliai grindžiant visą valstybės politiką fundamentaliomis vertybėmis - asmens laisve ir atsakomybe,  socialiniu solidarumu, visuomenės narių teisine lygybe, valstybės tarnavimu žmogui, pagarba šeimai ir pastangomis sukurti žmogaus bei tautos gerovę. O racionalus šių vertybių suderinimas įmanomas tik esant teisingumui.


Visa žmogaus gerovė, jo teisių apsauga visų pirma yra paties asmens kultūrinio aktyvumo (darbo, kitokios veiklos) rezultatas. Asmuo gali teisėtu būdu tinkamai pasirūpinti savimi ir būti naudingas visuomenei tik būdamas laisvas.  Laisvė yra fundamentaliausia žmogaus socialinė vertybė, kuri išreiškia žmogaus galimybę netrukdomai kurti vartojamąsias vertes ir jomis keistis su kitais visuomenės nariais. Todėl žmogaus užimtumą socialliberalai laiko pagrindiniu žmoniškumo garantu ir artimiausiu visos valstybinės veiklos tikslu, o nedarbą - sunkiausia socialine nelaime. Nedarbo atveju asmuo, negalėdamas gaminti vartojamųjų verčių ir būti naudingas artimui, išstumiamas iš rinkos santykių, o kartu išstumiamas ir iš kultūros, ir iš visuomenės. Bedarbis tampa nereikalingas nei visuomenei, nei sau. Jis negali civilizuotu būdu pasirūpinti savimi, tai žemina  jo orumą. Jis tampa beteisiu, - formaliai turėdamas visas konstitucines teises. Valstybės priedermė - sudaryti galimybę žmogui dirbti bei būti saugiam ir padėti tam, kuris negali pasirūpinti savimi.

C. Svarbiausieji Naujosios sąjungos įsipareigojimai


Jeigu rinkėjai suteiks mums valdžios mandatą 2000 - 2004 metais:


Darbo su jaunimu srityje sudarysime sąlygas jaunimui fiziškai ir dvasiškai tobulėti,  tinkamai pasirengti gyvenimui. Sukursime sistemą, padedančią jaunuoliui pasirinkti tokį mokymosi ir gyvenimo kelią, kuris geriausiai atitiktų jo individualias savybes ir suteiktų didelę tikimybę įsidarbinti jam tinkančioje srityje. Sukursime teisinę bazę jaunai šeimai gauti kreditų būstui įsigyti.


Švietimo srityje reorganizuosime švietimo sistemą, suteikdami jai prioritetą, kad ji parengtų jaunuolius savarankiškam gyvenimui, suteikiant jiems žinių ne tik įprastose vidurinio ir profesinio  ugdymo srityse, bet ir sveikatos, šeimyninio gyvenimo, etikos, žmogaus teisių, valstybės valdymo srityse, skatinančių pilietinę atsakomybę bei norą aktyviai dalyvauti visuomeniniame gyvenime.  Reikalausime, kad švietimo sistema garantuotų minimalius lavinimo ir ugdymo  standartus, užtikrinsime vidurinio mokslo įgijimą valstybės lėšomis, sieksime, kad mokytojo profesija visuomenėje taptų prestižine ir statusu, ir atlyginimu.


Mokslo ir studijų srityje sureikšminsime studijų ir mokslo vaidmenį šalies intelektualinės ir techninės pažangos procese ir sukursime nacionalinę inovacinių procesų plėtros politiką, numatančią studijų mokslo ir verslo integraciją bei valstybės protekcionizmą šiam procesui spartinti. Nustatysime fiksuotą mokslo ir studijų asignavimų procentą nuo BVP, užtenkamą normaliai mokslo ir studijų institucijų veiklai. Peržiūrėsime aukštųjų mokyklų studentų mokslo apmokėjimo tvarką.


Gyventojų užimtumo srityje nustatysime mokesčių lengvatas didžiausią bedarbystės lygį turinčiuose miestuose ir rajonuose įmonėms, kuriančioms naujas darbo vietas ir sieksime, kad nedarbas iki 2004 m. pabaigos vidutiniškai šalies mastu nebūtų didesnis kaip 7 procentai.


Socialinės paramos srityje sudarysime atskirą pensininkų vartojimo prekių ir paslaugų krepšelį, pagal kurio kainų indeksą, atsiradus finansinėms galimybėms, indeksuosime (didinsime) pensijas. Pakoreguosime pensijų sistemą, sureikšmindami pensijos priklausomybę nuo darbo stažo.


Sveikatos priežiūros srityje įdiegsime sveikatos profilaktikos sistemą. Sieksime, kad ankstyvoji diagnostika, stacionarus ir reabilitacinis gydymas būtų visiems visuomenės nariams prieinama ir kokybiška paslauga. Tobulinsime sveikatos priežiūros darbuotojų atlyginimų sistemą.


Mokesčių srityje palaipsniui didinsime tiesioginių mokesčių vaidmenį mažindami PVM Lietuvoje gaminamoms būtiniausioms maisto bei vaikų prekėms ir teikiamoms paslaugoms, taip pat būsto statybai, kompiuterių programinei įrangai įsigyti. Teiksime mokesčių lengvatas įmonėms, kuriančioms darbo vietas.


Verslo srityje šalinsime biurokratines kliūtis ir gerinsime smulkaus bei vidutinio verslo plėtotės sąlygas, priimsime įstatymą, skatinantį inovacijų kūrimą, jų realizavimą ir teisinę apsaugą. Imsimės priemonių dėl valstybės paramos įmonėms, eksportuojančioms savo produkciją ir patiriančioms nuostolių dėl euro/dolerio kurso svyravimo. Sieksime, kad Lietuvos standartai ir prekių sertifikatai būtų pripažinti visose užsienio šalyse.


Žemės ūkio srityje vykdysime žemės ūkio politiką, skatinančią konkurencinių ūkių plėtrą. Sukursime palankią aplinką plėtotis pramonei ir įvairiems verslams kaimo vietovėse. Kompensuosime ūkininkams dyzelinio kuro akcizą, skaičiuojant 120 litrų degalų vienam dirbamos žemės hektarui.


Aplinkosaugos srityje nustatysime juridinių asmenų (jų vadovų) baudžiamąją atsakomybę už gamtos niokojimą ir teršimą. Skatinsime investuoti į atliekų tvarkymo ir perdirbimo įrenginius.



Teisėsaugos srityje tobulinsime kovą su korupcija, kontrabanda ir organizuotu nusikalstamumu. Užtikrinsime Respublikos Prezidento garantuojamą teismų nepriklausomybę nuo politinės valdžios ir nepriekaištingą teisingumo vykdymą. Paspartinsime naujų teisinių kodeksų priėmimą, kurie padės ryžtingai kovoti su nusikalstamumu ir įgyvendinti teisingumą.


Užsienio politikos srityje pasiruošime narystei į NATO, ES ir kitas tarptautines organizacijas ir sieksime,  kad ta narystė būtų Lietuvai kiek galima naudingesnė. Puoselėsime gerus santykius su užsienio valstybėmis. Pareikalausime iš Lietuvos ambasadų ir konsulatų intensyviai ieškoti "nišų" pasaulio rinkose lietuviškoms prekėms realizuoti.


Valstybės valdymo srityje pertvarkysime ministerijų ir departamentų prie Lietuvos Respublikos Vyriausybės darbo organizavimą ir veikas, palaipsniui mažinsime ministerijų skaičių (ne daugiau kaip iki 10), sumažinsime valstybės valdymo institucijų tarnautojų skaičių, įvesime valstybės tarnautojų asmeninę moralinę ir materialinę atsakomybę už gyventojams, įmonėms, organizacijoms ar valstybei padarytą žalą. Sudarysime sąlygas visuomenės atstovams dalyvauti priimant svarbius gyventojams valstybės ir savivaldybių sprendimus.


Savivaldos srityje išplėsime savivaldybių teises, įteisinsime savivaldybių nuosavybę į žemę (disponuoti ir valdyti), pavesime joms tvarkyti žemės reikalus, tarp jų žemės grąžinimą,  pertvarkysime jų biudžeto formavimo tvarką. Panaikinę apskričių administracijas, sukursime penkias regionų savivaldos institucijas.

       D. NAUJOSIOS SĄJUNGOS (SOCIALLIBERALŲ) PROGRAMOS DARBŲ METMENYS

3.1. NAUJOSIOS SĄJUNGOS POŽIŪRIS Į JAUNĄJĄ KARTĄ - MŪSŲ ATEITĮ


Ateitis priklauso jaunimui, kuris skiriasi nuo vyresniosios kartos išsilavinimu ir dinamiškesniu mąstymu, savitais interesais ir saviraiškos būdais, originaliu požiūriu į darbą, vartojimą, politiką, laisvalaikį ir pan. Norint, kad jaunimo integruotųsi į visuomenę, reikia gerai suprasti jo dvasią, atsisakyti diktato, psichologinio spaudimo. Tokiomis sąlygomis jaunimas tampa patikimu sąjungininku. 

Problemos


Pereinamuoju iš totalitarinės sistemos laiku dėl objektyvių priežasčių labai sumažėjo dėmesys vaikų ir jaunimo ugdymo reikalams, ypač nepakankamai ugdomos vertybių sampratos bei pilietiškumas.


Sparčiai plinta narkotikai. Bendras narkotikus vartojusių vidurinių mokyklų mokinių skaičius sudaro 20 proc., o kai kuriose mokyklose - net 50 proc.


Nesant tinkamo lytinio švietimo, nepilnametės gimdo vaikus ir dažnai atsisako juos auginti. Tarp jų nemaža dalis ir asocialių gimdyvių.



Daugėja beglobių, benamių ir mokyklos nelankančių vaikų.


Daugelis jaunų šeimų neturi būsto ir galimybių jį įsigyti.

Mūsų uždaviniai 


Sudaryti sąlygas kiekvienam jaunam žmogui tinkamai pasiruošti savarankiškam gyvenimui, šeimos kūrimui, tapti atsakingu piliečiu, norinčiu ir galinčiu aktyviai dalyvauti visuomeninėje veikloje ir valstybės valdyme.


Įgyvendinti kompiuterizuotą profesinio orientavimo sistemą, leidžiančią kiekvienam vidurinės mokyklos mokiniui įvertinti savo polinkius ir gabumus, pagal kuriuos jam tikslinga pasirinkti tolesnio mokymosi profesinėje, aukštesniojoje ar aukštojoje mokykloje kryptį ir specialybę, atitinkančią jo intelektualias savybes, būdą ir kt. Toleruoti papildomą ugdymą užklasiniuose būreliuose. Sukurti specialistų paklausos ir pasiūlos monitoringą, kurio duomenys jaunuoliams parodytų, kokią paklausą turi atitinkamos specialybės. Sukurti ir remti jaunimo užimtumo programą. Sutelkti valstybės institucijas, visuomenines ir jaunimo organizacijas jaunimo problemoms spręsti. Imtis priemonių, kurios  suinteresuotų specialistus, įgijusius aukštąjį išsilavinimą, likti dirbti Lietuvoje.


Papildyti mokyklų mokymo programas, kad jos užtikrintų jaunuolio parengimą savarankiškam gyvenimui ir suteiktų reikalingų žinių apie sveikatos stiprinimą, etiką, etiketą, buhalterinę šeimos biudžeto apskaitą, šeimos kūrimą ir šeimyninį gyvenimą, pagrindinius žmogaus teises ginančius įstatymus, valstybės valdymą ir galimybes dalyvauti politiniame bei visuomeniniame gyvenime. Plėtoti jaunimo klubų (pagal interesus) veiklą. Visose ugdymo įstaigose ir savivaldybės institucijose ypatingą dėmesį skirti vaikų, paauglių ir jaunimo vertybėms formuoti. Tai padėtų jauniems žmonėms apsisaugoti nuo alkoholizmo, narkomanijos, valkatavimo, vagiliavimo, prostitucijos, AIDS, paauglių nėštumo ir panašių pavojų. Sukurti visų šių negerovių prevencijos programas ir jas nuosekliai įgyvendinti. Šeimoms, auginančioms vaikus, sudaryti ir vykdyti metodinės  pagalbos programą, nurodančią, kaip ugdyti vaikų pozityvias vertybes. Sukurti efektyvią moralinio ir  fizinio ugdymo sistemą, kuri kiekvienam jaunuoliui įdiegtų moralinio ir fizinio tobulėjimo poreikį, padėtų stiprinti sveikatą, parengtų fiziškai, įtvirtintų saugų, sveiką ir turiningą, teikiantį džiaugsmą gyvenimą.


Įgyvendinti papildomo ugdymo programą, skirtą vaikų ir jaunimo socializacijai, kūrybiškumo ir įvairiapusių gebėjimų lavinimui, laisvalaikio kultūros plėtotei, nes tik tokia veikla  gali užtikrinti, kad vaikystėje susiformavusios vertybių nuostatos lydės žmogų visą gyvenimą. Užtikrinti, kad visų pakopų ugdymo institucijos, savivaldybės, vaikų ir jaunimo visuomeninės organizacijos bei susivienijimai organizuotų augančios kartos kūno kultūros ir sporto, meninės ir techninės kūrybos, pasirengimo darbui ir gyvenimui veiklą tam tikruose būreliuose. Šią veiklą daugiausiai finansuoti valstybės lėšomis.

 
Sudaryti sąlygas ir skatinti jaunimo visuomeninę veiklą, kad jaunimas būtų sutelktas ir parengtas demokratijos plėtrai, valstybės valdymui ir savivaldai.
Remti sportą kaip socialinį reiškinį, be kitų privalumų turintį savitą kultūrinę, pedagoginę, estetinę ir prestižinę reikšmę, skatinantį vienijimosi, tarptautinio bendradarbiavimo, šalies pripažinimo ir įvaizdžio formavimo procesus. Manome, kad kūno kultūrai ir sportui skirtos lėšos atsipirks su kaupu, nes reikės mažiau lėšų gydymui, alkoholizmo, narkomanijos, toksikomanijos ir nusikalstamumo profilaktikai bei jų padarinių šalinimui.


Skirti reikiamą dėmesį neįgalių vaikų ir jaunimo reabilitacijai bei integracijai į visuomenę. Kurti klubų, dienos centrų ir jaunimo padalinius neįgaliesiems, kur jiems būtų teikiama  psichologinė reabilitacija, formuojami darbo įgūdžiai, bendravimo su žmonėmis ugdymas ir pan. Sudaryti sąlygas neįgaliems žmonėms dalyvauti kūno kultūros ir sporto veikloje ir atitinkamose žaidynėse. Reikalauti, kad gimdymo namai asocialioms gimdyvėms suteiktų psichologinę reabilitaciją ir atitinkamą pagalbą. Skatinti labdaros veiklą ir investicijas vaikų globos namams kurti ir plėtoti, neįgalių vaikų ir jaunuolių reabilitacijos bei integracijos į visuomenę programoms įgyvendinti, psichologinės pagalbos centrams steigti.


Sukurti racionalią jaunų šeimų paramos sistemą, sudarančią sąlygas įsigyti būstą ir darančią įtaką pozityviai demografinei raidai.

3.2. NAUJOSIOS SĄJUNGOS  POŽIŪRIS Į ŠVIETIMO, MOKSLO IR KULTŪROS POLITIKĄ



Naujoji sąjunga (socialliberalai) žmonių išsilavinimui, profesinei kvalifikacijai, kūrybiškumui, mokslo pažangai, kaip labai svarbioms kultūros sritims, skiria didžiausią prioritetą ir yra pasirengusi kompleksiškai spręsti švietimo, mokslo ir studijų problemas. Visų pakopų švietimo, studijų, mokslo tyrimų kokybė yra būtina sąlyga mūsų valstybei išgyventi ir žmonių gerovei užtikrinti. Šios srities valstybės politikai įgyvendinti mes ypatingą dėmesį skirsime specializuotų ir valstybės poreikiams skirtų programų kūrimui ir įgyvendinimui. Drauge visuomenėje formuosime pažiūrą, kad išlaidos žmonių mokymui, lavinimui, ugdymui, kvalifikacijos kėlimui, taip pat sveikatos stiprinimui yra tikrosios investicijos į "žmogiškąjį kapitalą", kurios daug efektyvesnės už investicijas į techniką. Geriausia investicija į ateitį ir efektyviausia parama jaunam žmogui - sudaryti sąlygas įsigyti aukštos kokybės išsilavinimą. Juk iš esmės mokslas ir žinios bei gyventojų kultūra yra valstybės ekonominės galios ir klestėjimo šaltinis, greitos pažangos ir ekonominės gerovės pagrindas. Todėl švietimo, mokslo ir studijų, taip pat kultūros įstaigos turi būti pakankamai finansuojamos, šių sričių darbuotojų atlyginimai turi atitikti jų profesinį pasirengimą, stažą, darbo pobūdį bei sugebėjimą realizuoti savo potencialą. Jų atlyginimų vidurkiai neturi būti mažesni už valstybės tarnautojų atlyginimų vidurkius.

Problemos


Švietimo sistema funkcionuoja nepakankamai gerai, nes daugelis jaunuolių, baigusių pagrindinę mokyklą, nesugeba savarankiškai siekti asmeninės gerovės ir nemoka pasirinkti mokslo, kultūros, dorovės vertybių, prisitaikyti prie naujų socialinių ir ekonominių sąlygų. Moksleiviams pateikiama daug nesusistemintos informacijos, per daug pamokų savaitėje. Mokslui ir studijoms nenumatytas pastovus finansavimo rodiklis valstybės biudžete, priklausantis nuo BVP. Todėl pastaraisiais metais asignavimai švietimui, mokslui ir studijoms nuolat mažinami. Žiemą mėnesiais uždaromi universitetai, atleidžiami dėstytojai, mažinami jų atlyginimai, kurie ir taip, palyginus su teisininkų, karininkų, komisarų ir kai kurių valstybės tarnautojų, yra neproporcingai maži. Tinkamai neparengta mokyklų tinklo pertvarkymo programa, todėl nepagrįstai uždarinėjamos kai kurios kaimo mokyklos. Universitetai ir kitos aukštosios mokyklos bei mokslo įstaigos negali priimti studijuoti ir suteikti norimą išsilavinimą visiems to pageidaujantiems jaunuoliams, nors tai jiems garantuoja Lietuvos Respublikos Konstitucija. Per mažai išplėtoti tarptautiniai studentų mainai, tarptautinis mokslo ir studijų įstaigų  bendradarbiavimas. Prastos sąlygos gauti visapusišką ir rinkos poreikius atitinkantį išsilavinimą, mokytis, persikvalifikuoti, kelti kvalifikaciją dirbantiems Lietuvos piliečiams. 


Per mažai panaudojamas Lietuvos mokslo potencialas valstybės valdymo, ūkio, socialinėms ir kultūros problemoms spręsti.


Šalyje plinta menkavertė ir svetima kultūra, kyla pavojus išnykti etnokultūrai, tautinei savimonei ir kultūros paveldui. Dėl to visuomenės sąmonėje nuvertėja humanistinės vertybės, kurios sudaro žmogaus, šeimos, bendruomenės ir valstybės gyvybingumo pagrindą.


Mūsų uždaviniai

Vidurinio ir profesinio mokymo srityje


Reikalauti, kad visos valdžios ir savivaldos institucijos sutelktų dėmesį jaunimo visuotinio ugdymo problemoms spręsti, taip pat užtikrintų, jog visi mokyklinio amžiaus vaikai mokytųsi ir mokydamiesi pagrindinėje mokykloje arba gimnazijoje jaunuoliai visapusiškai pasirengtų gyvenimui.


Peržiūrėti vykdomą švietimo reformą ir prireikus sukurti naują, numatant sumažinti moksleivių pamokų krūvį, o ugdymo procesą pagrįsti sisteminiu ir loginiu mąstymu bei savarankišku moksleivių darbu. Pasiekti, kad mokydamasis profesinėje, aukštesniojoje arba aukštojoje mokykloje, jaunuolis įgytų specialybę, tam tikrą kvalifikaciją.


Stiprinti vaikų ir moksleivių sveikatos kontrolę ir susirgimų profilaktiką. Sutelkti valstybės, medicinos, visuomeninių institucijų, pedagogų ir tėvų pastangas kovai su rūkymo, alkoholizmo, narkomanijos, toksikomanijos plitimu tarp moksleivių.



Nustatyti profilinio mokymo ir papildomo ugdymo privalumus, trūkumus, efektyvumą ir jų naudojimo švietimo sistemoje tikslingumą.


Kiekvienam jaunuoliui užtikrinti vidurinį išsilavinimą valstybės lėšomis. Nemokamai teikti svarbiausių disciplinų vadovėlius nepasiturinčių tėvų vaikams, o kitus vadovėlius apmokėti iš dalies, atsižvelgiant į tėvų pajamas.


Skatinti ir sudaryti sąlygas kurtis įvairaus profilio ir įvairių pakopų privačioms švietimo įstaigoms, kurios turėtų tokias pat teises, kaip ir valstybinės mokyklos. Visoms švietimo įstaigoms nustatyti privalomus švietimo standartus. Tautinėms mažumoms užtikrinti teisę įgyti minimalius lavinimo standartus gimtąja kalba.

 
Sudaryti geresnes sąlygas negu iki šiol moksleiviams, baigusiems pagrindinę mokyklą, mokytis profesinėse ir aukštesniosiose mokymo įstaigose, kad jie galėtų mokytis iki 18 metų amžiaus ir, įgiję profesiją bei kvalifikaciją, jaustųsi pilnateisiais darbo rinkos dalyviais. 


Panaikinti švietimo sistemos valdymo dubliavimą, pamažu decentralizuoti švietimo sistemą, o ją išlaikyti valstybės, savivaldybių, privačiomis ir asmeninėmis lėšomis. 


 Aukštojo lavinimo srityje


Sudaryti sąlygas valstybinių ir privačių aukštųjų mokyklų studentams gauti studijų kreditus, kurių užtektų sumokėti už mokymą ir padengti studijų išlaidas. Nustatyti, kad laiku ir gerai baigusiems studijas kredito grąžinti nereikėtų.


Išsaugoti Lietuvos Respublikos Konstitucijoje numatytą aukštųjų mokyklų autonomiją ir panaikinti ją ribojančius įstatymus. Įstatymu įteisinti pakankamą aukštųjų mokyklų infrastruktūros plėtros finansavimą, numatyti tam tikrą nuolatinę valstybės biudžeto išlaidų dalį (priklausomai nuo BVP) aukštosioms mokykloms finansuoti. Plėtoti programinį aukštojo mokslo finansavimą. Daugiau finansuoti ne pačias aukštąsias mokyklas ar mokslo institucijas, o konkrečias specialistų rengimo ar mokslinių tyrimų programas.
Remti Lietuvai reikalingų specialistų rengimą, remiantis specialistų pasiūlos ir paklausos monitoringo rezultatais. Nuodugniai parengti ir įgyvendinti aukštųjų mokyklų reformą, plėsti mokymo priemonių bazę, daugiau laiko skirti savarankiškoms studijoms, užtikrinant gerą studentų parengimo lygį.


Sudaryti sąlygas plėtoti mokslinį darbą mokslo ir studijų institucijose, skatinti steigti bendras su verslininkais įmones, kurių pagrindą sudarytų naujos mokslo žinios, sukurtos aukštųjų mokyklų mokslo tyrimo sektoriuose.

Mokslo ir inovacijų srityje


Parengti inovacinės politikos gaires ir strategiją jai įgyvendinti pagal ES standartus. Sukurti nacionalinę inovacinio proceso plėtotės programą, paremtą sisteminiu požiūriu bei mokslo ir verslo integracija, numatyti inovacinio proceso organizacinės struktūros ir valdymo tobulinimą.


Sudaryti teisines prielaidas naujų technologijų kūrimui ir diegimui, remti išradėjus, įteisinti intelektinę nuosavybę, jos apsaugą šalyje ir užsienyje, užtikrinti palankias sąlygas techninei kūrybai.


Vykdyti 3 - 4 metų valstybės protekcionistinę politiką inovacinio proceso plėtotei spartinti, ypač plėtojant mokslininkų ir smulkaus bei vidutinio verslo integraciją.


Pertvarkyti mokslinio tyrimo finansavimą, siekti kad finansavimas būtų tikslinis ir skirtas daugiau fundamentiniams tyrimams remti. Užtikrinti, kad taikomieji tyrimai būtų finansuojami užsakovų lėšomis, tarp jų gali būti ir valstybės institucijos, pavyzdžiui, Krašto apsaugos ministerija.


Siekti, kad būtų diegiami žiniomis paremtos ekonomikos principai, naudojami daugelyje ES šalių, kur mokslo žinios yra viena iš svarbiausiųjų prekių, turinčių didelę ekonominę vertę. Skatinti Lietuvos mokslo plėtrą, dalyvauti mokslo integracijos, internacionalizacijos ir globalizacijos procese, vykstančiame ES šalyse ir pasaulyje.

Kultūros srityje


Siekti, kad kultūros vertybės būtų prieinamos visuomenei. Valstybės dotacijas kultūrai teikti konkurso tvarka, atsižvelgiant į kultūros paveldo, etninės ir elitinės kultūros raidos prioritetus. Sukurti teisinę bazę ir sudaryti sąlygas privačioms investicijoms ir mecenatų iniciatyvai skatinti. Literatams, muzikams ir menininkams garantuoti sąlygas laisvai ir nevaržomai kurti. Valstybė turi drausti tik tuos kūrinius, kurie kursto karą, smurtą, žadina vienų tautų, rasių ir religijų neapykantą kitoms, propaguoja moralinį iškrypimą ir žalingus įpročius, ugdo nusikaltėlišką veiklą. 


Skirti daugiau dėmesio bibliotekoms, muziejams, archyvams ir kitoms kultūros paveldo įstaigoms, materialiai jas remti, modernizuoti jų veiklą, saugoti nykstančius kultūros paminklus. Įtvirtinti kultūros paveldo įstaigų statusą, užtikrinti ne tik jų pastatų išlaikymą, bet ir kultūrinės, informacinės veiklos finansavimą. Sudaryti sąlygas, kad bibliotekų, muziejų ir archyvų paslaugomis galėtų naudotis daugiau gyventojų negu šiuo metu. Ugdyti visuomenės nuostatą, jog visokeriopai remti etnokultūrą yra garbinga kiekvieno Lietuvos piliečio pareiga.


Reikalauti iš savivaldybių sudaryti palankias sąlygas steigtis kultūrinio laisvalaikio industrijai. Siūlyti laisvalaikio ir kultūros įstaigoms - kinams, teatrams, klubams, vaikų pramogų vietoms, masinio sporto renginių salėms - jungtis į kompleksus.


Neriboti žiniasklaidos veiklos, išskyrus tuos atvejus, kai yra pažeidžiamos žmogaus teisės. Įgyvendinti Lietuvos Respublikos Konstitucijos nuostatą "Masinės informacijos cenzūra draudžiama". Pasiekti, kad būtų įgyvendintos piliečių konstitucinių teisių garantijos, reali laisvė pasisakyti dėl politikos, valdžios ir pareigūnų veiksmų, viešpataujančios politinės, ekonominės ir socialinės sistemų bei visuomenei propaguojamų vertybių. Žiniasklaidos institucijos už žmogaus teisų pažeidimus turi būti atsakingos tik teismui. Parengti spaudos leidinių, radijo ir televizijos kanalų, išlaikomų iš valstybės biudžeto lėšų, veiklos koncepciją. Įpareigoti didžiausius dienraščius ir televizijos bei radijo kanalus reguliariai skelbti jų savininkus, kad visuomenė žinotų, kokioms jėgoms atstovauja žiniasklaidos priemonė.

3.3. NAUJOSIOS SĄJUNGOS POŽIŪRIS Į SOCIALINĘ POLITIKĄ


Naujoji sąjunga (socialliberalai) kuria aktyvios socialinės politikos programą, kuria siekiama įgyvendinti visų šalies gyventojų svarbiausias teises, padėti jiems prisitaikyti prie naujų gyvenimo sąlygų, o jaunimui - įsigyti profesiją. Kai kurie Lietuvos politikai socialinę politiką supranta tik kaip socialiai remtinų žmonių (pensininkų ir neįgaliųjų) finansinę paramą ir draudimą. Tačiau tuomet, kai  daugumos šalies gyventojų gyvenimo lygis žemas, būtina plačiau žiūrėti į socialinę politiką. Naujoji sąjunga (socialliberalai) numato socialinę politika grįsti sparčiu ekonomikos augimu, naujų darbo vietų kūrimu. Visų pirma turi būti išsaugotas ir panaudojamas darbo bei intelektinis šalies potencialas, nes tik dirbantys šalies gyventojai gali uždirbti pakankamai lėšų sau ir socialiai remtiniems žmonėms. Gerai apmokamas darbas turi tapti Lietuvos žmonių gerovės ir socialinio saugumo pagrindu.


Lietuvos Respublikos Konstitucija garantuoja kiekvienam piliečiui lygias teises, tačiau valstybė ne visada sudaro galimybes jiems naudotis šiomis teisėmis. Šiandien piliečiai gali laisvai naudotis pagrindinėmis politinėmis ir pilietinėmis teisėmis bei laisvėmis, tačiau socialinėmis ir ekonominėmis teisėmis -  ne visada. Nors pagrindinės socialinės ekonominės teisės - teisė gauti minimalias pajamas ir gauti socialinę apsaugą - yra deklaruojamos, žmonės kol kas nėra apsaugoti nuo nedarbo ir skurdo. Socialinės apsaugos sistema turi būti stabili, su aiškiomis finansavimo ir pagalbos teikimo taisykles, parama suteikiama tiems, kuriems ji būtina, bei remtis kiek galima didesne pasirinkimo laisve.

Problemos


Pastaraisiais metais Lietuvoje bankrutuoja daug įmonių, sparčiai didėja nedarbas. Skaičiuojant pagal Tarptautinės darbo organizacijos metodiką, nedarbas šalyje siekia 14 procentų, bet yra rajonų, kuriuose nedirba kas penktas darbingas žmogus. Įgyvendinant Tarptautinę darbo konvenciją, kurią Seimas ratifikavo dar 1995 metais, įkurta ir formaliai veikia trišalė darbdavių, darbuotojų ir valdžios atstovų komisija, tačiau jos veikla neveiksminga. Valdžios institucijos labai dažnai ignoruoja šios komisijos nutarimus.


Sparčiai didėja naftos produktų ir energetinių išteklių bei ryšių paslaugų kainos ir su jomis tiesiogiai susijusios komunalinių patarnavimų kainos. Minimalus darbo užmokestis, bazinė pensija jau kuris laikas  neindeksuojami, todėl akivaizdžiai mažėja gyventojų perkamoji galia. Vidutinis darbo užmokestis šalyje nedidėja, nors buvo labai padidinti atsakingų pareigūnų ir vadovų atlyginimai. Daugelis socialiai remtinų jaunų šeimų su vaikais neturi būsto ir negali jo įsigyti. Labai pasikeitė maisto produktų vartojimo asortimentas, sumažėjo kai kurių produktų vartojimas. 1990 m. vienas gyventojas suvartojo vidutiniškai 89 kg mėsos, 476 kg pieno, 304 kiaušinius, 146 kg bulvių, o 1998 m. - atitinkamai 53 kg, 187 kg, 172 vnt., 131 kg.

Mūsų uždaviniai

Užimtumo ir darbo rinkos srityje

Sudaryti darbo vietų registrą ir pagal jį sukurti reguliuojamą darbo rinkos sistemą, kurios prioritetas būtų gamybos plėtra ir kitos priemonės, skatinančios naujų darbo vietų kūrimą ir bedarbių įdarbinimą. Tobulinti darbo biržų veiklą, gerinti specialistų paklausos ir pasiūlos mechanizmą. Numatyti finansinį mechanizmą restruktūrizuojamų ar bankrutuojančių įmonių atleidžiamiems darbuotojams perkvalifikuoti, kartu skatinti jų aktyvumą įsidarbinti vidutinio ir smulkaus verslo sektoriuje.


Darbo santykius reglamentuojančiuose įstatymuose numatyti tik bendruosius reikalavimus, paliekant platesnę šalių susitarimo galimybę.


Padidėjus visuomenės kompiuteriniam raštingumui, tam tikrų specialybių darbuotojams (buhalteriai, konstruktoriai, mokslininkai ir kt.) sudaryti teisines prielaidas dirbti namuose.


Reikalauti, kad valstybės ir savivaldybių institucijos organizuotų viešuosius darbus, skirtus socialinėms, komunalinėms, ekologinėms reikmėms.

Gyventojų pajamų srityje 


Mažinant nedarbą, didinant gyventojų pajamų minimumą, skatinant gyventojų iniciatyvą imtis verslo, mažinant biurokratines kliūtis verslo plėtotei, sukurti prielaidas viduriniam visuomenės sluoksniui formuotis. Sudaryti sąlygas, kad gyventojų pajamos susidėtų ne tik iš darbo užmokesčio, bet ir pajamų iš  investicijų į vertybinius popierius ir nekilnojamąjį turtą, palūkanų už indėlius bankuose, papildomos veiklos pajamų ir pensijų bei pašalpų. Gyventojų pajamų saugumą turėtų užtikrinti stabiliai veikiantys bankai, draudimo kompanijos bei privatūs pensijų fondai. Esant finansinėms galimybėms kasmet indeksuoti minimalų ir faktinį darbo užmokestį, pašalpas, pensijas ir pragyvenimo lygį. 


Sukurti ne tik teisines, bet ir finansines valstybės garantijas bankrutavusių įmonių darbuotojams laiku gauti atlyginimą ir kompensaciją.

Socialinio draudimo srityje


Siekti, kad draudimo sistema, kurios pagrindą sudarytų valstybinis ir privatus socialinis draudimas, taptų pagrindiniu socialinės apsaugos būdu. 



Subalansuoti socialinio draudimo pajamas ir išlaidas, ieškoti problemų sprendimo būdų, kad nebūtų pažeisti interesai tų žmonių, kuriems socialinio draudimo išmokos yra pragyvenimo šaltinis. Nedidinant socialinio draudimo įmokų tarifų, tolygiai perskirstyti pačias įmokas tarp dirbančiojo ir darbdavio. Ūkininkus ir patentininkus privalomai drausti tik bazinei socialinio draudimo pensijai gauti. Valstybės lėšomis drausti tik būtinosios tarnybos karius ir motinas (tėvus), auginančias(čius) mažus vaikus.


Plėsti mišrią pensijų sistemą, kurią sudarytų valstybinis socialinis draudimas ir privatūs pensijų fondai. Sudaryti sąlygas steigtis pensijų fondams, privačioms socialinio draudimo kompanijoms. Reglamentuoti jų veiklos tvarką, kad socialinis draudimas palengva būtų organizuojamas kaupimo principu, kai dirbančiųjų įmokos sukaupiamos asmeninėse sąskaitose. Reformuoti "Sodros" sistemą ir kartu iš dalies pereiti prie kaupiamojo draudimo, kad dalį iš 2/3 privatizavimo fondo lėšų būtų galima panaudoti pensijų fondams kurti. Išlaikyti valstybės garantijas gauti bazinę pensiją iš valstybinės draudimo sistemos. Pereinant į privataus draudimo sistemą nepažeisti piliečių saugumo, mokėti visas ligšiolines išmokas ir išsaugoti iki šiol turėtas pensininkų teises.


Sudaryti pensininkų būtinųjų prekių ir paslaugų krepšelį ir, atsiradus finansinėms galimybėms,  pensijas indeksuoti pagal jo prekių ir paslaugų kainų indeksą. 

Socialinės paramos srityje


Imtis priemonių, kad socialinei paramai (pensijoms ir įvairioms pašalpoms) būtų skiriama vis daugiau lėšų ir ši pajamų dalis sudarytų daug didesnę gyventojų visų pajamų dalį negu šiuo metu. Įvairias pašalpas mokėti tik tiems asmenims, kurių šeimos pajamos ir turtas yra mažesni už įstatymu nustatytą ribą. Mažas pajamas gaunančioms šeimoms toliau kompensuoti gyvenamųjų patalpų šildymo, karšto ir šalto vandens išlaidas.


Parengti ir pradėti vykdyti naują Nacionalinę negalios žmonių integracijos programą, kurioje svarbus vaidmuo būtų skirtas negalios žmonių nevyriausybinėms organizacijoms.


Sukurti įstatymus, skatinančius visuomenės labdaros veiklą.

Būsto srityje


Sudaryti tokias sąlygas, kad   kiekviena šeima turėtų galimybę pasistatyti ar nusipirkti būstą, pasinaudojusi bankų kreditais. Būsto statybai neskaičiuoti PVM. Jaunoms šeimoms taikyti ilgalaikių kreditų sistemą būstams įsigyti. Sukurti gerai organizuotą būsto kreditavimo paskolų antrinę rinką, kad bankai, suteikę kreditus būstui įsigyti, prireikus galėtų juos parduoti. Parengti ir sudaryti prielaidas pamažu įgyvendinti programą "Būstą kiekvienai šeimai". Valstybės politikos dalimi laikyti būsto ir daugiabučių gyvenamųjų namų atnaujinimo programas.


Reikalauti iš savivaldybių ieškoti galimybių sukurti ir išlaikyti nekomercinį butų fondą neįgaliesiems, socialiai remtiniems, netekusiems  būsto bei negalintiems jo išlaikyti  žmonėms. Lengvatinėmis sąlygomis suteikti gyvenamąjį plotą iš šio fondo jaunoms socialiai remtinoms šeimoms, neturinčioms būsto ir susilaukusioms vaikų.

Sveikatos priežiūros srityje


Užtikrinti visiems šalies gyventojams prieinamą medicinos pagalbą ir kvalifikuotą sveikatos priežiūrą, ypatingą dėmesį skiriant ligų profilaktikai, nes sveikata viena svarbiausių "žmogiškojo kapitalo" dalių. Suteikti galimybę kiekvienam šalies gyventojui sveikai gyventi, o susirgus - gauti prieinamą, kvalifikuotą, kokybišką, atitinkančią tarptautinius standartus medicinos pagalbą. Užtikrinti prieinamą ir priimtiną ankstyvą diagnostiką, stacionarinį ir reabilitacinį gydymą bei kvalifikuotą sveikatos priežiūrą, nepriklausomai nuo gyventojų amžiaus, socialinės padėties ir gyvenamosios vietos.

Išanalizuoti ir ištaisyti klaidas, padarytas reformuojant nacionalinę  sveikatos sistemą. Pagreitinti pirminės sveikatos priežiūros pertvarkymą, išnagrinėjus įvairius šios srities vystymo variantus, atsižvelgiant į kitų šalių patirtį. Racionalizuoti šiuo metu netinkamą sveikatos priežiūros administravimą ir finansavimą, skiriant pagrindinę lėšų dalį pirminei sveikatos priežiūrai. Skubiai patobulinti sveikatos priežiūrą reglamentuojančius įstatymus, peržiūrėti draudiminės gyventojų sveikatos priežiūros principus. 


Sutelkti visuomenę sveikatos, politikos formavimui ir sveikos aplinkos kūrimui. Patobulinti sveikatos draudimo sistemą, kuri užtikrintų vienodas vystymosi sąlygas tiek valstybinei, tiek privačiai sveikatos priežiūrai, o lėšos būtų skiriamos tik už atliktas paslaugas. Peržiūrėti galiojančius medicininių paslaugų įkainius, juos diferencijuojant pagal teikiamų paslaugų sudėtingumą. Imtis veiksmingų priemonių prieš ŽIV (žmogaus imunodeficito viruso) išplitimą. Ypatingą dėmesį skirti priklausomybės ligų (alkoholizmo, narkomanijos, toksikomanijos ir pan.) profilaktikai. 


Sveikatos priežiūrą finansuoti programiniu principu, skiriant valstybinį ar investicinį finansavimą visų pirma imunoprofilaktikos programai, vaikų dantų ėduonies programai, vėžio profilaktikos, širdies ir kraujagyslių susirgimų, traumatologinės pagalbos ir kitoms labai svarbioms programoms.


Peržiūrėti visuomenės sveikatos priežiūros kontroliuojančiųjų įstaigų darbą - besidubliuojančias panaikinti ir pakeisti jų funkcijas - iš kontroliuojančiųjų į mokomąsias, informuojančias ir šviečiančias visuomenę. Apsvarstyti vaistinių ir gydymo įstaigų racionalaus privatizavimo galimybes, skatinti nuostolingai ir neefektyviai dirbančių valstybinių sveikatos priežiūros institucijų privatizavimą. 


Pertvarkyti sveikatos priežiūros įstaigų darbuotojų atlyginimo už atliktą darbą įvertinimo tvarką ir apmokėjimą, sustabdyti jų skurdinimo politiką bei įvertinti jų darbo atsakingumą, sudėtingumą ir padidintą riziką jų pačių sveikatai. Sutvarkyti sveikatos priežiūros darbuotojų kvalifikacijos kėlimą, panaudojant ir vietinių, ir užsienio šalių specialistų ir kitą pagalbą.


Priimti kurortų įstatymą, numatantį lygias teisines sąlygas valstybinėms ir privačioms sanatorijoms ir lengvatas atvykstantiems gydytis užsienio šalių piliečiams.


Nustatyti kompensacijų tvarką nukentėjusiems nuo medicinos ir farmacijos personalo klaidų.

Moterų ir vyrų lygių galimybių bei vaikų teisių apsaugos srityje


Imtis veiksmingų priemonių šalinti buitinį ir seksualinį smurtą prieš moteris ir vaikus, ginti sutuoktinių ir vaikų turtines teises bei garbę. Patobulinti esamus Lietuvos Respublikos įstatymus, sprendžiančius abiem lytims aktualias problemas, kylančias sudarant santuoką, saugant ją ir skyrybų atveju. Sudaryti palankesnes sąlygas moterims dalyvauti įvairiose valstybės valdymo ir partinėse struktūrose.


Realizuojant vaikų teisių konvenciją, numatyti prevencijos priemones smurtui bei vaikų išnaudojimui užkirsti. Užtikrinti reikiamą paramą ir teisinę apsaugą našlaičiams, pradedantiems savarankišką gyvenimą.


Remti nevyriausybinių organizacijų veiklą, kuri padeda spręsti vietos bendruomenėms iškylančias problemas  moterų ir vyrų lygių galimybių bei vaikų teisių apsaugos srityje.

3.4. NAUJOSIOS  SĄJUNGOS POŽIŪRIS Į RINKOS EKONOMIKĄ


Kelias į Lietuvos klestėjimą neįmanomas be spartaus ekonomikos augimo, integracijos į pasaulinę ekonominę ir technologinę erdvę. Piliečių ir valstybės interesų balansas ekonominėje politikoje užtikrinamas didinant ekonominį efektyvumą mikroekonominiame lygmenyje ir socialinį efektyvumą makroekonominiame lygmenyje. 

Problemos


Lietuvos žmonių gyvenimas per pastaruosius keletą metų labai pablogėjo. Nepriklausomybės metais sumažėjo šalies bendrasis vidaus produktas (BVP). 1999 m., skaičiuojant 1995 m. kainomis, jis tesudarė tik 64,6 procento 1990 m. BVP. Smuko pramonė. Jeigu 1991 m. pramonės sektoriuje buvo sukurta apie 45% BVP, o 1998 m. - tik 18 %. Dauguma Lietuvoje gaminamos produkcijos yra nekonkurencinė. 
Dalis Lietuvoje sukurto kapitalo cirkuliuoja kitose valstybėse, , kuriose mokesčiai daug mažesni negu Lietuvoje. Valstybės skola Lietuvoje šiuo metu didesnė kaip 13 mlrd. litų.  Užsienio prekybos balansas neigiamas ir jo deficitas gana didelis. Valdymo reformos ir privatizavimas - neefektyvūs. Trūksta skaidrumo priimant ekonomikos plėtotei svarbius sprendimus. Juridiniai asmenys neturi teisės į žemės nuosavybę.  Tai trukdo plėtoti investicijas ir verslą.

Mūsų uždaviniai

Valstybinio makroekonomikos reguliavimo ir mikroekonomikos priežiūros srityje


Sukurti įstatymų bazę, kuria būtų grindžiama efektyvi makroekonomikos reguliavimo sistema. Vykdyti skaidrią valstybės ekonominę politiką, užtikrinti nacionalinės valiutos stabilumą, subalansuotą fiskalinę ir monetarinę politiką. Daugiau dėmesio skirti fiskalinei politikai (reguliuojant valstybės išlaidas, skolinimąsi, mokesčius). Šiuo metu nekeisti pinigų politikos, pagrįstos fiksuotu valiutos kursu bei dabartiniu kurso santykiu su bazine valiuta - JAV doleriu. Ateityje suderinti Lietuvos pinigų politiką su ES šalių pinigų politika ir Europos centrinio banko pinigų politikos tikslais, uždaviniais ir naudojamomis priemonėmis. Tačiau remti ir Lietuvos banko politiką, kuria siekiama palaipsniui atsisakyti valiutų valdybos modelio, sudarant palankias sąlygas verslui. Išlaikyti piliečių pasitikėjimą litu ir valstybės finansine sistema. Parengti ir viešai paskelbti valiutų kurso politikos koregavimo dėl integracijos į ES valiutinę sistemą programą.


Reikalauti, kad valstybinės rinkos priežiūros institucijos griežtai kontroliuotų ūkio subjektų veiklą, tarp jų draudimo sistemų, vertybinių popierių biržų, komercinių bankų veiklą, tam tikras kitas ekonominės veiklos sritis, kuriose visiška ūkinių subjektų veiklos laisvė yra nuostolinga visai rinkai arba kitiems ūkio subjektams. Siūlyti priežiūros įstaigoms daugiau bendradarbiauti su piliečiais ar jų grupėmis (bendrovėmis, korporacijomis, asociacijomis ir pan.).


Padidinti Lietuvos banko atsakomybę už komercinių bankų priežiūrą ir paskutinio kreditoriaus funkciją bei valstybės užsienio rezervų saugumą.

Valstybės biudžeto srityje


Susieti biudžeto išlaidų tvirtinimą su bendrų valstybės išlaidų apribojimu ir biudžeto lėšų ekonomija, bei valstybės funkcijų peržiūrėjimu ir kai kurių privatizavimu. Suderinti valstybės vykdomas funkcijas su šalies finansinėmis galimybėmis. Sudaryti konsoliduotą nacionalinį biudžetą, įskaitant ir visų fondų įplaukas bei išlaidas. Parengti biudžeto sandaros įstatymą, uždavinių įgyvendinimo priemones ir taip siekti šalies konsoliduoto biudžeto fiskalinio deficito, ne didesnio kaip 3 procentai BVP. Siekiant sumažinti biudžeto išlaidas Vyriausybės įstaigų (išskyrus ministerijas) išlaikymui, komercializuoti jų veiklą, t.y. ją finansuoti iš valstybės biudžeto ir iš lėšų, gautų už teikiamas paslaugas. Biudžetinėse institucijose ir įmonėse, kuriose  vyrauja valstybės kapitalas, atlikti ne tik finansinį, bet ir veiklos auditą.


Stiprinti valstybės finansų panaudojimo kontrolę ir atsakomybę. Įpareigoti Vyriausybę kiekvienų metų pabaigoje pateikti viešą biudžeto lėšų panaudojimo ataskaitą bei parodyti, koks buvo biudžeto lėšų panaudojimo efektyvumas ir koks gautas konkretus rezultatas. Pereiti prie tikslinio ir programinio biudžeto formavimo metodo. Iš biudžeto finansuoti tik tokias programas, kurios yra pagrįstos realiais ekonominiais skaičiavimais.


Pertvarkyti savivaldybių biudžeto formavimą, nustatyti, kad ir fiziniai, ir juridiniai asmenys moka dviejų pakopų mokesčius - fiksuotą dalį valstybei ir dalį savivaldybei. Savivaldybių projektų finansavimui naudoti taip pat savivaldybių vertybinių popierių emisiją bei kitus (nebiudžetinius) lėšų akumuliavimo šaltinius. Tai leisti tik finansiškai  savarankiškoms ir galinčioms laiku grąžinti paskolas savivaldybėms. 

Mokesčių srityje


Inventorizuoti visus mokesčių teisės aktus. Parengti ir įgyvendinti radikalią mokesčių sistemos reformą. Priimti vieningos mokesčių sistemos pagrindų įstatymą, numatantį visus mokesčius, jų subjektus ir objektus, abipusę mokesčių mokėtojų ir mokesčių rinkėjų atsakomybę bei ginčų sprendimo tvarką. 


Naujus mokesčius ar jų pakeitimus įvesti tik nuo kitų finansinių metų, apie tai paskelbus "Valstybės žiniose" ne vėliau kaip prieš tris mėnesius. Mokesčių sistemos pastovumas užtikrintų ūkio subjektų veiklos patikimumą, visos ekonomikos augimą.


Palaipsniui didinti tiesioginių mokesčių vaidmenį mažinant PVM pirmiausia Lietuvoje gaminamoms būtiniausioms maisto bei vaikų prekėms ir teikiamoms paslaugoms, būsto statybai, taip pat kompiuterinei programinei įrangai. Panaikinti atskaitymus į kelių fondą nuo ūkinių ir prekybos organizacijų apyvartos. Įvesti tvarką, kad mokesčių dydis būtų proporcingas turimam turtui ir pajamoms. Išimtinai vieną kartą atleisti visus nuo baudų ir delspinigių, priskaičiuotų iki tam tikros datos.


Pakeisti akcizų politikos principus taip, kad šis mokestis būtų taikomas pirmiausia prabangos prekėms. Peržiūrėti ir patobulinti muitų ir kitų mokesčių taikymo bei skaičiavimo politiką taip, kad susidarytų palankios sąlygos verslo plėtrai, išaugtų mažas ir vidutines pajamas gaunančių gyventojų perkamoji galia. Mokesčių administravimo sistemą pertvarkyti taip, kad ir įmonių buhalterinė apskaita ir finansinė atskaitomybė, ir gyventojų turto vertinimas bei deklaravimas būtų pagrįstas tarptautiniais apskaitos standartais.

Įteisinti privalomą mokesčių įstatymų komentarų parengimo ir skelbimo tvarką bei jų teisinę galią.


Įteisinti realias mokesčių mokėtojų teises, ne tik pareigas. Tyčinį mokesčių nemokėjimą atskirti nuo apskaitos klaidų, nustatant skirtingas sankcijas už šiuos veiksmus. Garantuoti realią visų mokesčių mokėtojų lygybę, taikant mokesčių įstatymus. Įvesti mokesčių mokėjimo tikrinimų periodiškumo ir trukmės maksimalias ribas. Paskelbti patikrinimų įforminimo technikos ir metodikos taisykles. Numatyti Mokesčių inspekcijos finansinę atsakomybę už neteisėtą mokesčių išieškojimą, už neteisėtą sąskaitos uždarymą, pinigų išieškojimą ar veiklos sustabdymą.

Valstybinio turto valdymo ir privatizacijos srityje


Sukurti naują valstybinių objektų privatizavimo strategiją, kuri atitiktų Lietuvos Respublikos Konstituciją ir kitus įstatymus. Dalį didelių objektų akcijų tikslinga parduoti vertybinių popierių biržoje ir šitaip leisti vietos investuotojams dalyvauti privatizavime.


Elektros, vandens tiekimo ir pašto paslaugos, geležinkeliai ir kiti keliai gali būti privatizuoti, paliekant valstybei galimybę juos kontroliuoti. Kiti natūralių monopolijų objektai, kurie teikia gyventojams būtinas paslaugas, gali būti privatizuoti tik iš dalies, paliekant valstybei ar savivaldybėms ne mažiau kaip 51 procentą akcijų arba "auksinę akciją". Socialinės paskirties objektai, kurie reikalingi gyventojų būtiniems poreikiams tenkinti ir kuriuos eksploatuoti privačiam sektoriui yra nepelninga, neturi būti privatizuojami.


Panaikinti monopolį ir visiškai liberalizuoti konkurenciją telekomunikacijų srityje. Tuomet galima bus privatizuoti  ir pašto paslaugas. Palikti valstybės nuosavybėje objektus, nurodytus Nacionalinio saugumo pagrindų įstatyme kaip strateginius, taip pat karinius poligonus, aerodromus, ginklų ir šaudmenų gamybos bei remonto įmones. Leisti privatizuoti valstybinių įmonių ir įstaigų padalinius, nesusijusius su jų tiesioginėmis funkcijomis, taip pat dalį viešojo administravimo funkcijų perduoti privačioms struktūroms.


Rengiant valstybinių objektų privatizavimą, griežčiau reglamentuoti užsienio konsultantų paslaugas.

Valstybės skolinimosi srityje


Nustatyti svarbiausias valstybės investicijų kryptis: investicijos į "žmogiškąjį kapitalą" (gyventojų išsilavinimą, kultūrą, sveikatą) ir investicijos infrastruktūros plėtotei (valstybės valdymo ir muitinių darbo kompiuterizavimui, viešojo transporto sistemos tobulinimui ir kt.). Leisti Vyriausybei skolintis tik esant aiškiems tikslams ir ekonomiškai pagrįstoms programoms, pirmenybę teikti svarbiausioms investicijų kryptims. Bendra valstybės skola neturi viršyti 30 procentų BVP. Griežtai reglamentuoti ir kontroliuoti valstybės garantuotų ir kitų užsienio kreditų apimtis, paskirstymo ir panaudojimo kryptis bei efektyvumą. Iš anksto planuoti ir numatyti institucijų atsakomybę už kredito grąžinimą laiku, vadovautis profesinės kompetencijos ir tiesioginės materialinės atsakomybės už valstybei padarytą žalą principais. Kas pusmetį tikrinti, kaip panaudojami užsienio kreditai. 


Suteikti savivaldybėms teisę savarankiškai leisti savivaldybių obligacijas (prieš tai nustačius jų kontrolę ir išpirkimo atsakomybę), kad savivaldybės galėtų gautas lėšas panaudoti ne tik įsipareigojimams ir negautoms pajamoms padengti, bet ir finansuoti tikslines programas. Sukurti būsto kreditavimo ipotekos sistemą.

3.5. NAUJOSIOS SĄJUNGOS POŽIŪRIS Į  ŪKIO PLĖTOTĘ


Šalies gyventojų gerovė priklauso nuo gamtos išteklių, naudojamos technikos ir darbo jėgos, ypač jos kvalifikacijos, verslo ir vadybos įgūdžių. Mūsų šalis neturi daug gamtos turtų. Tobulai technikai įsigyti reikia daug investicijų. Todėl didžiausias šalies turtas yra aukštos kvalifikacijos ir darbštūs Lietuvos gyventojai. Rinkos ūkio plėtrą mūsų sąlygomis reikia suprasti kaip efektyvesnį ne tik materialaus, bet ir "žmogiškojo kapitalo" panaudojimą. Pagal šį požiūrį turi būti sukurta verslo nevaržančių teisinių ir ekonominių santykių sistema. Verslo išlaisvinimas iš netobulų įstatymų bei korumpuotos biurokratijos pančių yra sąlyga sudaryti objektyvias prielaidas ūkio plėtotei, be kurios neįmanoma efektyviai spręsti gyventojų socialinių problemų.


Valstybė privalo nustatyti šalies ūkio plėtros bazinius prioritetus, paremtus išsamia pasaulio rinkų analize ir jų raidos tendencijomis, rūpintis nišų mūsų produkcijai pasaulio rinkose paieška, teisiškai formalizuoti komercinius santykius su šalimis, galinčioms tapti Lietuvos verslo įmonių prekybos partneriais. Svarbų vaidmenį rinkų paieškose turėtų vaidinti Lietuvos pramonės, prekybos ir amatų rūmai ir kitos asocijuotos struktūros. Smulkaus ir vidutinio verslo plėtra turi tapti gyvybiškai svarbiu veiksniu didinant Lietuvos gyventojų užimtumą.

Problemos


Nėra aiškios Lietuvos ūkio plėtotės vizijos, kuri būtų verslo atstovams orientyru verslo plėtotei, aiškiomis gairėmis plėtojant atskiras ūkio šakas. Dabar įvairiais įstatymais nustatyta per 20 prioritetiškai plėtojamų ūkio šakų.


Nesubalansuota mokesčių politika, ypač delspinigiai ir baudos.


Užsienio ir vidaus prekių bei paslaugų rinkos strateginė politika neskatina plėsti gamybos, kurti naujų darbo vietų.

Mūsų uždaviniai 

Kapitalo rinkos srityje 


Sudaryti sąlygas kapitalo rinkai plėtotis, naujiems projektų finansavimo šaltiniams atsirasti. Imtis atitinkamų priemonių, kad Lietuvos finansų ir vertybinių popierių rinka taptų sudėtine pasaulio ir Europos rinkų dalimi, o Lietuvos vidaus finansų sistemos pagrindą sudarytų išplėtotos kapitalo ir pinigų rinkos - tai viena iš pagrindinių verslo sąlygų gerinimo priemonių, kuri gali paskatinti ekonomikos augimą. Dėl to visų pirma natūraliai sumažėtų Vyriausybės skolinimosi išlaidos, investiciniuose ir pensijų fonduose sukauptos gyventojų santaupos galėtų būti naudojamos gamybai plėtoti, likvidi rinka pritrauktų daugiau ilgalaikio užsienio kapitalo.


Plečiant Lietuvos kapitalo rinką naudoti nacionalinės vertybinių popierių biržos galimybes valstybės turtui privatizuoti,  įdiegti naujas finansines priemones (išvestiniai vertybiniai popieriai, naujos obligacijų rūšys, tarp jų savivaldybių obligacijos ir kt.). Naikinti kliūtis, kurios trukdo formuotis privatiems pensijų fondams ir kredito unijoms, plėtoti draudimo rinką, formuoti gyventojų investavimo kultūrą.


Sudaryti sąlygas, kad Lietuvos kapitalo rinkoje svarbią vietą užimtų užsienio bankai su aiškios kilmės kapitalu. Finansų rinkos valstybinės priežiūros institucijoms pavesti sukurti saugią investicinę aplinką. Tobulinti kapitalo prieaugio apmokestinimo būdus ir jo deklaravimo formas.


Parengti investicijų pritraukimo į kultūros ir jos paveldo objektus mechanizmą.

Inovacinės politikos srityje


Suformuoti inovacinę valstybės politiką, atitinkančią ES standartus. Bendromis įvairių sričių teoretikų ir praktikų pastangomis, naudojantis Naujosios sąjungos (socialliberalų) sukurta "Lietuvos valstybės 2020 metų vizija", sukurti Lietuvos ūkio raidos ilgalaikę strategiją, sudaryti sąlygas pertvarkyti gamybos struktūrą. Kurti ir įgyvendinti vieningą inovacijų sistemą, apimančią švietimą, mokslą ir verslą. Taip būtų sudarytos sąlygos Lietuvoje gaminti aukštos kokybės ir konkurencingą produkciją, eksportuoti naujas technologijas ir unikalius gaminius, apsaugotus tarptautinių patentų, licencijų bei kitų juridinių priemonių.


Skatinti pasaulinius kokybės ir ekologijos reikalavimus atitinkančios ir neimlios medžiagoms, bet aukštos darbuotojų kvalifikacijos reikalaujančios produkcijos gamybos ir eksporto plėtotę.

Smulkaus ir vidutinio verslo (SVV) rėmimo srityje


Iš esmės keisti valstybės politiką verslo atžvilgiu. Kurti nuolatinę verslą reguliuojančių įstatymų bazę, pertvarkyti mokesčius, parengti veiksmingas sprendimų priėmimo taisykles naujiems projektams finansuoti ir sudaryti palankias sąlygas natūraliai ir intensyviai verslo plėtotei, nes smulkus ir vidutinis verslas sudaro galimybes naujoms verslo, technologijos, vadybos idėjoms plėtotis. Liberalizuoti verslą ir darbo santykius. Skatinti ir remti pavienių asmenų ir jų grupių, įmonių, verslo asociacijų iniciatyvą. Sudaryti sąlygas naujoms technologijoms kurti ir konkurencingai gamybai plėtoti. Įsitvirtinti pasaulio rinkose.


Tobulinti teisės sistemą, skatinančią smulkaus ir vidutinio verslo veiklą, suderinti įstatymų ir poįstatyminių aktų nuostatas ir sukurti veiksmingą jų įgyvendinimo mechanizmą. Peržiūrėti ir panaikinti norminius aktus, varžančius verslo iniciatyvą ir nereikalingus verslo reguliavimus, sudarančius sąlygas valdininkų diktatui, nepagrįstoms ir neekvivalentiškoms baudoms. Atlikti SVV plėtotės įstatymo bei SVV plėtotės programos įgyvendinimo įvertinimą bei parengti tolesnės plėtotės programą, įvertinančią integracijos į ES aspektus. Įstatymais įteisinti savivaldos institucijų atsakomybę už smulkaus ir vidutinio verslo plėtotę regionuose.


Atsisakyti paplitusios praktikos, kai įstatymai ir kiti norminiai aktai įsigalioja atbuline data. Nustatyti realų norminių aktų įsigaliojimo terminą, paliekant laiko susipažinti ir pasiruošti jų vykdymui. Atlikti visų rengiamų norminių aktų  ekonominę ir kriminogeninę ekspertizę. 


Mažinti licencijuojamų veiklos rūšių, pamažu atsisakyti mokamų licencijų. Jas pakeisti valstybės išduodamų licencijų tam tikroms veiklos sritims sistema, sieti tai su atsakomybe, kvalifikacija, įmonių vadovų kompetencija ir patikimumu.


Tobulinti kontroliuojančiųjų valstybinių institucijų baudų ir sankcijų be teismo sprendimo skyrimo, pinigų "ne ginčo tvarka" išieškojimo, sąskaitų įšaldymo tvarką. Sudaryti valstybinių tikrintojų sąvadą. Apibrėžti, kas už ką atsako ir kokio dydžio baudomis gali bausti verslininkus. Nustatyti tikrintojų įgaliojimus ir atsakomybę už neteisėtus veiksmus. Reikalauti, kad kontroliuojantis pareigūnas įrodytų verslininko padarytą klaidą, o ne verslininkas įrodinėtų, kad pareigūnas neteisus. Numatyti valdininkų atsakomybę už padarytas klaidas. Nustatyti kontroliuojančių pareigūnų neteisėtų veiksmų padarytos materialinės žalos, įskaitant ir negautą pelną, atlyginimo mechanizmą.


Kurti platų tarpininkaujančių organizacijų, sugebančių priimti ir tikslingai panaudoti užsienio techninę pagalbą, sistemą. Spręsti paramos fondų bei programų įgyvendinimo apskaitomumo ir efektyvumo įvertinimo klausimus, įtraukti į šių klausimų sprendimą Pramonės, prekybos ir amatų rūmus bei verslo konsultacinius centrus.


Tobulinti eksporto kontraktų draudimo sistemą, kuri leistų apdrausti eksporto išmokas nuo neprekybinės rizikos ir išplėstų garantijas bei draudimą, finansuojant eksporto sutartis.


Patobulinti Lietuvos ūkio subjektų dalyvavimo parodose, misijose ir kituose eksportą skatinančiose renginiuose, organizuojamuose užsienio šalyse, subsidijavimo tvarką. Įsteigti užsienio šalyse prekybos atašė institucijas, įkurdinti prie jų verslo savivaldos institucijų atstovus ir sukurti jų dalinio subsidijavimo sistemą.

Informacinės ekonomikos srityje


Pripažinti informacinės visuomenės kūrimą strateginiu Lietuvos uždaviniu ir svarbia ekonominės  plėtotės  kryptimi. Parengti nacionalinę Lietuvos informacinės visuomenės plėtros strategiją. Skatinti ūkio subjektus diegti šiuolaikines informacijos ir ryšių technologijas bei jomis besiremiančius naujus darbo metodus, kurti elektroninės komercijos infrastruktūrą. Sumažinti kompiuterių programinės įrangos ir su ja susijusių paslaugų mokesčius.

Energetikos srityje 

Restruktūrizuoti ir reorganizuoti energetikos sistemą, o jos tam tikrus objektus privatizuoti. Visų prima privatizuoti ir modernizuoti elektrines  - pagrindinį konkurencinės rinkos elementą, vėliau kitus objektus. Privatizaciją pradėti nedelsiant, parengus ir priėmus pagrindinius elektros, dujų ir kitų resursų įstatymus, įvertinus, kad neveiklumas turi savo kainą. Stengtis, kad šiems įstatymams pritartų visos Seime atstovaujamos partijos. Kuriant  atvirą rinką, visų pirma integruoti Pabaltijo šalių elektros sistemas ir harmonizuoti jų reguliavimą.


Energetikos plėtotė turi tenkinti dabartinės kartos poreikius bei siekius ir įvertinti ateinančių kartų galimybes tenkinti savo poreikius. Branduolinės energijos panaudojimą turi lemti jos ekonomiškumas konkuruojant su kitais  energijos ištekliais ir žvelgsnis į ilgalaikę perspektyvą. Jei nebus gautos lėšos uždarymo išlaidoms ir nuostoliams padengti, eksploatuoti abu Ignalinos atominės jėgainės blokus, kol baigsis jų techniniai resursai. Į nepriklausomą fondą kaupti lėšas  blokų  uždarymui.


Sudaryti teisines sąlygas vietinio ir užsienio kapitalo investicijoms į visus energetikos objektus, nedarant jokių išimčių ir branduolinės energetikos objektams.


Spartinti energetinių linijų tiesimą į Lenkiją, ieškoti naujų galimybių elektros eksportui, parengti  lankstesnius norminius aktus.


Ten, kur būtų tikslinga statyti nedideles dujų kogeneracines (gaminančias šilumą ir elektros energiją) jėgaines. Sudaryti sąlygas savivaldybių šilumos  ūkių modernizavimui.


Privatizuoti ir plėsti dujų ūkį, įvertinus, kad dujų ir elektros ūkiai labai susiję. Padidinti dujų tiekimo patikimumą, įrengti dujų  saugyklą bei realizuoti galimybę jas tiekti iš Vakarų Europos.  Išnagrinėti  naftos chemijos pramonės  plėtros galimybes.


Sutvarkyti skysto kuro valstybinio rezervo infrakstruktūrą, kaupimą ir naudojimą. Parengti normatyvinius aktus, kaip kovoti su kontrabanda ir nepagrįstu kuro kainų kėlimu.


Plėtoti atsinaujinančių energijos šaltinių (saulės, vandens, vėjo, biodegalų ir tepalų, organinių atliekų dujų ir pan.) taip pat geoterminių išteklių panaudojimo šilumos ir elektros energijos gamybai programas ir skatinti jų statybą bei  eksploataciją. 

Transporto srityje


Skatinti prekių ir krovinių tranzitą per Lietuvos Respublikos teritoriją. Įdiegti totalinę kompiuterizuotą tranzitinio transporto sistemą, racionalizuoti krovinių judėjimo per valstybės sienas taisykles ir taikyti lanksčius tarifus, kad padidėtų krovinių srautai Rytų - Vakarų ir Vakarų - Rytų kryptimi. 


Analizuoti kaimyninių valstybių įstatyminių aktų įtaką tranzitui ir operatyviai reaguoti į analizės rezultatus. Sudaryti sąlygas Tranzito komitetui prie Lietuvos Respublikos Vyriausybės tapti veiksminga, nuolat veikiančia operatyvine struktūra, greitai ir tiksliai reguliuojančia tranzito sąlygų pokyčius ir šalinančia kliūtis tranzitinių krovinių srautams.


Racionaliau naudoti tarptautinių oro uostų tinklą, sudaryti palankias sąlygas kurtis greitojo pašto ir smulkių krovinių pristatymo aviakompanijoms.


Gerinti automobilių eismo sąlygas, atnaujinti kelių tinklą, o miestuose didinti gatvių pralaidumą. Tai  svarbu ne tik valstybės ekonomikai, bet ir gyventojų saugumui užtikrinti. Skatinti keleivinio transporto atnaujinimo programas, krovinių gabenimo automobiliais mokestinių skatinimų programas, sudaryti vienodas sąlygas ir privatiems, ir valstybiniams keleivių vežėjams.


Sukurti konkuruojančią uosto rinkliavų ir tarifų sistemą. Supaprastinti muitinės, pasienio, sanitarinių ir kitų tarnybų eksporto, importo ir tranzito procedūras, kurios vyktų greitai ir pigiai, taip pat būtų užtikrintas krovinių saugumas ir laivybos kontrolė. Geriau panaudoti neužšąlančio Klaipėdos uosto privalumus, pagerinti uosto infrastruktūrą, įvesti lanksčią uosto tarifų sistemą. Pakeisti Klaipėdos uosto statusą taip, kad jis taptų palankus tranzitui, taip pat pagal uosto krovos pobūdį lanksčiai koreguoti geležinkelio tarifus.

 
Sudaryti fundamentalius susitarimus su Rytų naftos kompanijomis, kad Būtingės ir Klaipėdos naftos ir naftos produktų terminalai dirbtų pelningai. Sukurti mokesčių sistemą, palankią kurtis laivininkystės ir žvejybos kompanijoms. Racionalūs tarifai ir nedideli mokesčiai turi sudaryti sąlygas pajamoms iš tranzito tapti svarbiu valstybės biudžeto pajamų šaltiniu. 


Prieš privatizuojant strateginės reikšmės objektus ("Lietuvos geležinkelius", "Lietuvos avialinijas", “LISCO” ir kitas kompanijas, taip pat elektros perdavimo tinklus ir "Lietuvos dujas") nuodugniai ištirti galimas privatizavimo pasekmes. Reikalauti neskubėti ir plačiai bei atvirai aptarti šių objektų privatizavimo sąlygas ir eigą, kad būtų sudarytos vienodos sąlygos vietos ir užsienio kapitalui, o privatizavus transporto objektus, nesumažėtų per Lietuvą tranzito srautai bei nedidėtų jų išlaidos.

Turizmo srityje


Vadovautis turizmo plėtros koncepcija, pagrįsta Lietuvos nacionaliniais, etnografiniais, istoriniais ir gamtiniais ypatumais, kurie yra prielaidos turizmo industrijos plėtotei. Panaikinti ribojimus žemės ūkio paskirties žemę naudoti tik žemės ūkio tikslams, kad galėtų laisvai plėtotis turizmo infrastruktūra ir kurtis paslaugų objektai. Legalizuoti lošimo namus, įvedus atitinkamą jų kontrolę.

 
Propaguoti religinį, verslo ir kitų originalių formų turizmą. Suformuoti ir propaguoti užsienio šalyse patrauklų Lietuvos įvaizdį, kuris domintų užsienio turistus. Palengvinti vizų gavimą užsienio turistams, atvykstantiems gydytis bei ilsėtis. Skatinti vidaus kaimo turizmą.


Sudaryti sąlygas vieningai turizmo informacinei sistemai sukurti, parengti ir išleisti schemas, kuriose pažymėtos viešojo maitinimo įstaigos, viešbučiai, moteliai ir  lankytinos vietos, taip pat degalinės ir automobilių remonto bei priežiūros įmonės.


Pagerinti kaimo kelius ir susisiekimą kaimo vietovėse, sutvarkyti lankytinas unikalaus kraštovaizdžio, gamtos ir kultūros paminklų vietas. Iš kaimo rėmimo fondo skirti  lėšų kaimo gyventojams, plėtojantiems turizmą.

3.6. NAUJOSIOS SĄJUNGOS POŽIŪRIS Į ŽEMĖS ŪKIO IR KAIMO PLĖTOTĘ


Lietuvos kaime gyvena 31.8 % (1999 m.) visų šalies gyventojų, o žemės ūkyje ir miškininkystėje jų užimta apie 21 %. Žemės ūkyje ir miškininkystėje 1999 m. buvo sukurta apie 10 % BVP, gauta apie 13 % bendro eksporto pajamų., todėl  žemės ūkis išlieka svarbi šalies ūkio šaka.


Lietuvos teritorijoje gamtinės sąlygos palankios gyvuliams ir paukščiams, šeriamiems pašariniais grūdais ir žolėmis auginti, taip pat vandens telkinių žuvininkystei ir kailinei žvėrininkystei. Gana mažas dirvožemio, vandens ir oro užterštumas sudaro realias prielaidas plėtoti ekologiškų žemės ūkio produktų gamybą. Kaimyninių šalių patirtis rodo, kad ir mūsų šalyje žemės ūkio gamyba gali būti plėtojama netradicinėmis kryptimis. Be atitinkamos valstybės paramos pažangos šiose srityse sunku tikėtis.

Problemos


Šiandien kaimas išgyvena bene sunkiausią savo egzistencijos laiką. Nebaigta žemės reforma, beveik nefunkcionuojanti žemės rinka stabdo natūralų ūkių didėjimo procesą, mažina jų konkurencingumą vidaus ir užsienio rinkose. Nors ES valstybės pagal "Darbotvarkę 2000" numato mažinti subsidijas žemės ūkiui, ūkininkai kasmet kiekvienam dirbamos žemės hektarui vidutiniškai gauna po 895 JAV dolerius valstybės paramos. Ekonominio bendradarbiavimo ir plėtros organizacijos duomenimis 1998 m. žemės ūkio produkcijos vertės valstybinės paramos dalis sudarė: Estijoje, Latvijoje, Vengrijoje - 11-12 %, Lietuvoje, Čekijoje, Kanadoje - 18 %,  Lenkijoje - 28.5 %, ES šalyse - 45 %.


Pastaruoju metu atsisakoma valstybinio pieno ir mėsos žaliavų kainų ir santykių tarp žemės ūkio produkcijos gamintojų ir perdirbėjų administracinio reguliavimo, bet santykiai tarp perdirbėjų ir prekybininkų lieka sudėtingi. Prekybininkai, vėluodami atsiskaityti su perdirbėjais, iš esmės kredituoja save žemdirbių sąskaita. Neretai pieno prekybos antkainis siekia 50 proc. ir daugiau, tuo tarpu iš žemdirbių reikalaujama parduoti pieną vis mažesnėmis kainomis.


Iki šiol nėra patvirtintos išsamios žemės ūkio ir kaimo plėtros strategijos. Šiuo metu Seimui pateiktas svarstyti šios strategijos projektas, bet neatlikus pasaulio rinkų marketingo analizės, jis yra netobulas.


Mūsų šalies rinka nepakankamai apsaugota nuo prastos kokybės bei kontrabandinių prekių įvežimo iš užsienio. Tokios situacijos toleravimas trukdo derinti žemdirbių ir perdirbėjų rinkos santykius.


Juridiniai asmenys neturi teisės į žemės nuosavybę, todėl ūkininkai negali užstatyti žemės bankams ir gauti kreditų naujoms technologijoms diegti. Nepriimtas žemės konsolidavimo įstatymas - tai priežastys, trukdančios efektyviai veikti žemės rinkai.
Mūsų uždaviniai

Žemės teisės srityje


Artimiausiais metais baigti grąžinti žemę teisėtiems jos savininkams. Gerbti ir skatinti pačių žemdirbių pasirinktas ūkininkavimo formas, tačiau drauge siekti, kad žemės ūkio reformos pagrindinis tikslas būtų siejamas su perspektyvių specializuotų ūkių kūrimu, naujausių technologijų diegimu, gamybos didinimu ir produktyvumo augimu, kaimo žmonių socialinio, dvasinio ir kultūrinio lygio kėlimu. 


Suteikti juridiniams asmenims teisę į žemės ūkio paskirties žemę, kad bankai galėtų naudotis šios nuosavybės teise, normaliai veiktų žemės ipoteka. Už statyboms ir naujai žemės ūkio technikai pirkti suteiktą kreditą užstatu bankui galėtų būti privačios žemės naudmenys, gamybiniai pastatai ir turima žemės ūkio technika.


Panaikinti visas viena kitą dubliuojančias bei žemės ūkio veiklą kontroliuojančias įstaigas, o žemės ūkio reguliavimo funkcijas iš apskričių perduoti  rajonų savivaldybėms. 

Skatinti  ir plėtoti žemės ūkio konsultacinių tarnybų darbą. 

 Žemės ūkio produktų gamybos, realizavimo ir rinkų paieškos srityje

Aprūpinti Lietuvos gyventojus aukštos kokybės savos gamybos maisto produktais,  pramonę žemės ūkyje pagamintomis techninėmis žaliavomis ir plėtoti eksportą. Užtikrinti produkcijos konkurencingumą vidaus ir pasaulio rinkose.


Parengti penkerių metų žemės ūkio produkcijos perspektyvių rūšių gamybos plėtotės programą. Sudaryti sąlygas plėtoti netradicines žemės ūkio šakas ir kaimo vietovėse kurtis pramonės įmonėms.


Pavesti Žemės ūkio ministerijai kasmet parengti trejų metų  Lietuvos žemės ūkio ir kaimo plėtros  strategiją ir paruošti atitinkamus perspektyvinius gamybos planus. Nurodyti labiausiai paklausių ir pasaulinėje rinkoje konkurencingų kultūrų auginimo terminus, jų apimtis; nustatyti žemdirbių užaugintos produkcijos realizavimo kvotas. Žemdirbys turi teisę žinoti, ką sėti, ką auginti, kur ir kaip pelningai parduoti. 


Užtikrinti, kad perdirbėjai laiku atsiskaitytų su žemdirbiais už parduotą produkciją. Pieninės, mėsos perdirbimo įmonės, grūdų supirkimo koncernai ir visos kitos su tiesioginiu žemės ūkio žaliavų perdirbimu susijusios akcinės bendrovės privalo įkurti specialų fondą, kuris leistų nedelsiant  atsiskaityti su žemdirbiais, jeigu  viena ar kita įmonė patirtų laikinų finansinių sunkumų.


Skatinti  derlingose žemėse rapsų, linų, javų auginimą bei gyvulininkystės plėtotę, o prastesnėse žemėse labiau propaguoti kaimo turizmą  ir kitą verslą. 
Vykdyti perteklinių grūdų ir cukrinių runkelių realizavimo šalies viduje programą, iš jų gaminti etilo spiritą ekologiškai švariam automobilių benzinui ir kitoms techninėms reikmėms. Tam reikėtų - rekonstruoti cukraus fabrikus. Plėsti aliejinių kultūrų auginimą biodyzelinių degalų ir bioalyvų gamybai. Išspaudas ir kitus subproduktus panaudoti kombinuotųjų pašarų gamybai. 


Didinti maisto produktų eksportą. Skatinti vystymąsi ūkių, gaminančių ekologišką, geros kokybės žemės ūkio produkciją, galinčią įsiskverbti į Vakarų rinką. Panaudoti visas žemės ūkio perteklinės produkcijos eksporto galimybes ne tik Rytuose ir Vakaruose, bet ir suaktyvinti rinkų paiešką Pietų šalyse bei Afrikoje. Įpareigoti Vyriausybę remti vidaus rinką bei ją reguliuoti, aktyviau kovoti su kontrabanda.


Imtis priemonių, reglamentuojančių atsiskaitymus tarp žemdirbių, perdirbėjų ir prekybos organizacijų. Sumažinti prekybos antkainį pienui ir jo produktams, taip sudaryti sąlygas pieno perdirbėjams padidinti jų įmonių didmenines kainas, kad padidėtų pieno žaliavos supirkimo kainos.


Skatinti pieno supirkimo, pirminio perdirbimo bei agroserviso kooperatyvų kūrimąsi.


Organizuoti tiekimą ar gamybą žemės ūkio technikos bei įrenginių, reikalingų techninių kultūrų auginimui, daržininkystei, sodininkystei ir miško sodinimo darbams.


Įvesti tam tikrų žemės ūkio produktų (grūdų ir kt.) intervencinę pirkimo - pardavimo sistemą, ilgam laikotarpiui nustatant kainas, artimas arba prilygstančias pasaulinėms tos produktų  kokybės kainoms.

Valstybės paramos srityje


Siekti kasmet skirti žemės ūkio gamybos ir žaliavos perdirbimo pramonės plėtotei iki 10% nacionalinio  biudžeto lėšų.


Atsisakyti tiesioginių subsidijų superkamai žemės ūkio produkcijai, labiausiai iškreipiančiai rinkos santykius, o vietoj šios  subsidijavimo tvarkos įvesti tiesiogines išmokas už dirbamos žemės hektarą, gyvulius, (atitinkamo įmitimo) ir pan. Metų pradžioje teikti tiesioginę valstybės paramą pagal turimos dirbamos žemės plotą visų nuosavybės formų subjektams - registruotiems ūkininkams, žemės ūkio bendrovėms ir kooperatyvams. Kompensuoti žemdirbiams dalį dyzelinio kuro išlaidų, kurias reikėtų nustatyti pagal 120 litrų degalų akcizą vienam dirbamos žemės hektarui. Tiesioginių subsidijų dydis turi priklausyti nuo žemės ūkio veiklos krypties, kadastrinės vietovės ir žemės derlingumo. 


Imtis priemonių pieno, grūdų ir kitų žemės ūkio produktų kainų stabilumui užtikrinti.  Atsisakyti remti neperspektyvių, neatsparių  šalies klimatinėms sąlygoms žemės ūkio kultūrų auginimą ir jų eksporto subsidijavimą.


Siekti, kad žemdirbiai, gaminantys žemės ūkio produkciją, ateityje mokėtų tik žemės ir socialinio bei sveikatos  draudimo mokesčius, o pridėtinės vertės ir akcizo mokesčiai, perkant naują žemės ūkio techniką, degalus ir trąšas, būtų kompensuojami iš žemės ūkiui  skirtų lėšų. 


Skatinti žemės ūkio technikos įsigijimą kooperuotomis ūkininkų lėšomis, suteikti paskolas iki penkerių metų ir iš dalies kompensuoti palūkanas.


Pakeisti kaimo rėmimo fondo nuostatus, suteikti galimybę gauti avansinių lėšų žemės ūkio plėtros projektams. Panaikinti neefektyvius fondus, skatinti itin efektyviai ūkininkaujančius žemdirbius, sudaryti jiems galimybes gauti kreditus, kurių palūkanų dalį sumokėtų valstybė. 

Kaimo socialinės politikos srityje


Užtikrinti kaimo gyventojų gyvenimo lygio kilimą. Sukurti sąlygas kaimo vietovėse įvairių verslų, susijusių ir nesusijusių su žemes ūkiu, plėtotei, kad galėtų įsidarbinti žemės ūkio veikla nebeužsiimantys kaimo gyventojai. 


Užtikrinti kaimo žmonių sveikatos priežiūrą, socialinį draudimą, vaikų mokymąsi bendrojo lavinimo mokyklose ir gimnazijose, skatinti žemdirbių dalykinį pasirengimą, tobulinimąsi ir kvalifikacijos kėlimą. Įsteigti stipendijas žemės ūkio specialistams, kurie specializuosis auginti rapsus, linus, kmynus, vandens paukščius, užsiims daržininkyste,  vidaus vandenų žuvininkyste bei kailine žvėrininkyste.


Stiprinti žemės ūkio mokyklų (aukštesniųjų ir aukštųjų) mokymo bei mokslinių tyrimų bazę, diegti naujas gamybos technologijas. Sudaryti galimybę aukštosiose žemės ūkio mokyklose ruošti aukštos kvalifikacijos augalininkystės, gyvulininkystės, miškininkystės, inžinerijos ir kitų sričių konsultantus. 


Skirti pakankamai lėšų ilgalaikėms meteorologinėms prognozėms ir kompiuterizuotai žemės ūkio informacijos sistemai kurti.                

Melioracijos ir  miškininkystės srityse


Užtikrinti tinkamą melioracijos sistemų bei jų įrenginių priežiūrą, nes į jas jau investuota apie 7 milijardai litų. Tai turi daryti valstybė kartu su žemdirbiais. Jeigu ūkininkas arba kitas žemės savininkas ar valdytojas atsisako prižiūrėti jo valdose esančius melioracijos įrenginius, iš jo imti minimalų mokestį šių sistemų priežiūrai.


Vyriausybei pavesti nedelsiant parengti aiškią miškų ūkio plėtros, taip pat privačių miškų ir ūkininkavimo juose programą, nes  miškai yra svarbiausias Lietuvos atsinaujinantis gamtos turtas, turintis didžiulę ekonominę, ekologinę ir socialinę reikšmę. Sukurti aiškią ir vieningą miškų ūkio valdymo sistemą, panaikinti Miškų ir saugomų teritorijų departamento bei Generalinės miškų urėdijos funkcijų dubliavimą. 


Parengti jautrių išoriniam poveikiui, nederlingų, kalvotų, ežeringų, paupių bei pajūrio zonų apželdinimo schemas ir pagal jas bei sutinkant su savininkų savanorišku apsisprendimu tas žemes apsodinti mišku.


Išnagrinėti popieriaus ir celiuliozės gamybos Lietuvoje plėtotės galimybes.

3.7. NAUJOSIOS  SĄJUNGOS POŽIŪRIS Į EKOLOGIŠKAI VISAVERTĖS APLINKOS FORMAVIMĄ IR JOS IŠSAUGOJIMĄ


Valstybės politika aplinkosaugos srityje turi remtis Europoje priimtomis subalansuoto vystymo bei regioninės plėtros idėjomis. Aplinkosaugos ateitis labiausiai priklauso nuo šalies ūkio technologinio progreso ir krašto tvarkymo planavimo, todėl nepriklausomybės metais parengti strateginiai šios srities planavimo dokumentai turi tapti veiksmingomis šalies aplinkos formavimo politikos priemonėmis.

Problemos


Lietuvos ūkyje iki šiol iš esmės nepradėtos diegti mažai taršios technologijos. Nepriklausomybės metais aplinkos užterštumas sumažėjo tik dėl ūkio nuosmukio, ypač didžiosios pramonės, bei didelių žemės ūkių griovimo.


Buvusį pagrindinį miestų aplinkos teršėją - pramonę  - šiuo metu pakeitė gausėjantis ekologiškai netvarkingas pasenęs transportas.


Vis dar išlieka neišspręstas vandenvalos sistemos kūrimas, ypač Nemuno, Neries, Šešupės, Mūšos, Nevėžio bei Kuršių marių ir netgi Baltijos jūros baseinuose.


Toliau nyksta vertingas šalies gamtinis kraštovaizdis, jo estetiniai ištekliai, nyksta  biologinė įvairovė, vienadieniai vartotojiški interesai vis labiau  žaloja saugomas teritorijas - pagrindinį nacionalinį šalies turtą.


Labai neefektyviai naudojamos užsienio lėšos ir ES šalių investicijos atliekoms tvarkyti.


Ypač sparčiai nyksta kultūrinės kraštovaizdžio vertybės, valstybė nepajėgia apsaugoti netgi tarptautiniu mastu pripažintų mūsų kultūros paveldo unikumų.


Didelį nerimą kelia dabartinėje visuomenėje aktyviai besireiškiantis ekologinės sąmonės nykimas ir savanaudiškų nuostatų į gamtonaudą bei aplinkos tvarkymą įsigalėjimas.


Valstybėje iš esmės nevykdoma veiksminga aplinkosaugos politika, už ją atsakinga Aplinkos ministerija dėl blogo vadovavimo nesugeba atlikti savo esminės pareigos - užtikrinti bendrųjų tautos interesų prioritetą teritorijų planavimo ir aplinkosaugos srityse.

Mūsų uždaviniai


Garantuoti sveiką gyvenamąją aplinką ir harmoningą kultūrinio kraštovaizdžio formavimą, vykdyti subalansuotą, moksliškai pagrįstą kraštotvarką, apsaugančią aplinkos kokybę ir šalies gamtines bei kultūrines vertybes.


Sudaryti sąlygas, kad visiems gamintojams būtų naudinga mažinti žalingą poveikį gamtai - į tai būtina orientuoti mokesčių politiką bei kontroliuoti, kad lėšos, skirtos aplinkos apsaugos objektų bei valymo įrenginių statybai, būtų efektyviai panaudojamos. Sustabdyti aplinkos kokybės kontrolės monitoringo sistemos griovimą.

  
Taikyti teršalų emisijos normas kaip gamybos pertvarkymą skatinančią priemonę, reikalauti, kad išmetamųjų dujų ir vandenvalos įrenginiai tenkintų perspektyvinius ekologinius reikalavimus. Visokeriopai skatinti ekologinę žemdirbystę, ypač jautriuose ūkinės konversijos reikalaujančiuose regionuose. Skirti ypatingą dėmesį socialiai pačios reikšmingiausios - miestų - gyvenamosios aplinkos švarai užtikrinti, triukšmui sumažinti, taip pat atliekų surinkimui ir tvarkymui. Priimti atliekų fondo įstatymo pataisas, numatančias atitinkamus mokesčius už aplinkos teršimą. Skatinti ekologinės pramonės plėtotę, aplinkosaugos objektų statybai naudoti Lietuvos gaminius, jei šalyje tokie gaminami. Atnaujinti, o nestatyti naujų pramonės įmonių utilizavimo gamybinių pajėgumų.


Sukurti moksliškai pagrįstą kraštotvarkos sistemą, kuri jungtų strateginį ir fizinį teritorijų planavimą. Baigti rengti ir patvirtinti LR teritorijos bendrąjį planą, jame suformuotą subalansuotos raidos doktriną bei numatytą gamtinio karkaso formavimo programą, funkcinių prioritetų paskirstymą šalies teritorijoje, kultūros paveldo bei rekreacinės veiklos teritorinio plėtojimo koncepcijas. Tobulinti aplinkosaugos strategiją ir parengtas programas. Įvertinti aplinkos strategiją ir parengtų programų ekonominį pagrįstumą. Visoms svarbiausioms saugomoms teritorijoms sudaryti ir patvirtinti planavimo schemas arba atitinkamus planus.


Parengti kultūrinio kraštovaizdžio vertybių, jo savasties išsaugojimo programą bei integruoti gamtinių ir kultūrinių vertybių apsaugą.


Sudaryti kompetentingas Aplinkos kokybės, Saugomų teritorijų ir Teritorinio planavimo ekspertų komisijas.



Parengti privačių investicijų pritraukimo programas šalies ekologiniam ir kultūriniam paveldui išsaugoti.

3.8. NAUJOSIOS SĄJUNGOS POŽIŪRIS Į TEISINĘ SISTEMĄ


Žmogaus teisės ir laisvės yra prigimtinės, todėl valstybės teisinė sistema turėtų būti kuriama ir tvarkoma kaip žmogaus teisių apsaugos ir įgyvendinimo mechanizmas.

Problemos


Nepriklausomybės metais daugiau reformuojama teisinės sistemos forma, o ne turinys. Tokia reforma nesukūrė reikšmingesnės teisinės sistemos, nusikalstamumas toliau didėja, žmonės jaučiasi nesaugūs.


Užsienio valstybių teisės institutai perkeliami į Lietuvos nacionalinę teisės sistemą, neatsižvelgiant į šalies nacionalinės teisės tradicijas ir galimybę juos įgyvendinti.


Visuomenėje įsivyrauja teisinis nihilizmas, sąlygotas netobulos įstatymų leidybos, nacionalinių teisės tradicijų nepaisymo ir kitų priežasčių.


Prokuratūros, policijos ir kitų teisėsaugos institucijų funkcijos bei jas atitinkanti veikla nesukuria sąlygų vykdyti teisingumą ir teisės pažeidimų prevencijai.


Nusikalstamumo problema sprendžiama nekompleksiškai, nedalyvaujant visoms tam reikalingoms valstybės institucijoms, nesinaudojant visuomenės pagalba. Plinta korupcija, naujos nusikalstamumo formos (narkotinių medžiagų platinimas, pinigų plovimas, žmonių grobimas, prekyba žmonėmis ir kt.). Kovai su jomis nėra sukurta pakankamai veiksmingų priemonių.


Faktiškai nevykdoma vidaus reikalų sistemos reforma. Nesprendžiamos jos iškarinimo, funkcijų dubliavimo, savarankiškumo stokos ir kitos problemos.


Kolektyvinės atsakomybės principas dažnai sudaro sąlygas išvengti individualios valstybės tarnautojų atsakomybės.


Teismų sprendimų vykdymas ir jo reglamentavimas leidžia asmeniui, kuriam skirtas teismo sprendimas, išvengti realaus jo įvykdymo.


Nesistemiškai organizuojamas kvalifikacijos kėlimas, todėl nepakankama teisininkų profesinė kvalifikacija.

Mūsų uždaviniai


Įtvirtinti teisės viršenybę - vieną iš svarbiausių teisinės valstybės bruožų, galinčių sumažinti nusikalstamumo lygį, užtikrinti Lietuvos žmogaus saugumą namuose, darbe, versle, apsaugoti jį nuo valstybės tarnautojų, valdymo ir teisingumo institucijų savivalės.


Peržiūrėti esamus įstatymus, numatyti prioritetines teisinės sistemos turinio reformos kryptis pagal atskiras teisės šakas ar atskiras visuomenės gyvenimo sritis, kurios formuoja darnų teisėsaugos sistemos modelį. Parengti nacionalinę teisinės sistemos raidos strategiją.


Teisinę reformą vykdyti remiantis tęstinumo ir perimamumo principais, atsižvelgiant į Jungtinių Tautų Organizacijos, Europos Sąjungos ir Europos Tarybos reikalavimus bei rekomendacijas.


Rengiamuose teisės aktų projektuose įgyvendinti Konstitucijos ir Europos žmogaus teisių ir pagrindinių laisvių apsaugos konvencijos principus žmogaus teisėms ir laisvėms garantuoti bei ginti.


Parengti ir realizuoti ilgalaikę kompleksinę žmogaus teisų saugos programą, apimančią ekonominius, ideologinius, teisinius, politinius bei ugdymo aspektus.


Susisteminti galiojančius teisės aktus, parengti Lietuvos Respublikos įstatymų sąvadą.


Paspartinti naujų teisinių kodeksų priėmimą, darbo teisės normų kodifikavimą, parengti naują Bausmių vykdymo kodeksą.


Skatinti įstatymų komentavimą bei visuomenės teisinį švietimą.


Atsisakyti teisinio romantizmo, vadinasi, polinkio absoliutinti pačių įstatymų, bausmių griežtumo, naujų teisinių struktūrų reikšmę ir akcentuoti priimtų įstatymų vykdymą bei veiksmingą sukurtų teisinių struktūrų funkcionavimą.


Peržiūrėti visą bausmių ir nuobaudų sistemą ir nustatyti numatytiems teisės pažeidimams adekvačias bausmes. Nustatyti nusikaltimų, baudžiamųjų nusižengimų ir administracinių teisės pažeidimų sąrašus, aiškius jų atskyrimo ir rūšiavimo pagal nusikaltimo sunkumo laipsnį kriterijus bei, priimant naujas normas, besąlygiškai tų kriterijų laikytis. Baudžiamųjų sankcijų struktūra turi leisti vietoje laisvės atėmimo plačiau taikyti alternatyvias bausmes (viešuosius darbus, darbą ligoninėse, neįgaliųjų žmonių pensionatuose, baudas ir pan.). Ekonomines (administracinio pobūdžio) sankcijas numatančias normas įtraukti į administracinės teisės pažeidimų kodeksą. 


Iš esmės pagerinti teisėsaugos institucijų darbą kovojant su organizuotu nusikalstamumu ir  korupcija, įgyvendinant efektyvių prevencinių priemonių programą, neapsiriboti pavienių nusikaltimų faktų išaiškinimu. Šiam uždaviniui įgyvendinti numatyti ir parengti konkrečius antikorupcinių prevencinių  ir kovos su organizuotu nusikalstamumu priemonių planus, numatyti jų įgyvendinimo terminus, būdus ir atsakingas institucijas. Reformuoti teisėsaugos sistemą taip, kad už padarytą nusikaltimą bausmė taptų  neišvengiama, o bylų tyrimo procedūros nebūtų pagrindas vilkinti jų nagrinėjimą.


Praplėsti būtinosios ginties ir būtinojo reikalingumo sąvokas, atsižvelgiant į pasaulio šalių teisinės praktikos analogus, kad piliečiai galėtų realiai gintis nuo užpuolikų ir apsaugoti  savo turtą.


Garantuoti teisėsaugos institucijų nepriklausomybę nuo politinės valdžios, tobulinti teisėjų skyrimo, veiklos trukmės, atleidimo, socialinių garantijų ir kitų klausimų reglamentavimą.


Suvienodinti teismų, prokuratūros ir policijos teritorines struktūras.


Specializuoti teismus ir teisėjus pagal bylų pobūdį, tobulinti administracinės justicijos sistemą.


Iš esmės reformuoti vidaus reikalų sistemą, perimti iš Valdymo reformų ir savivaldybių reikalų ministerijos pagrindines jos funkcijas.


Iškarinti Vidaus reikalų ministeriją ir prie jos esančius Migracijos bei Informacijos ir ryšių departamentus, taip pat kitus padalinius, reorganizuoti juos į civilines institucijas.


Reorganizuoti Policijos departamentą prie VRM į savarankišką instituciją, mažinti jo centrinį aparatą ir dalį funkcijų perduoti žemesnės grandies komisariatams, savivaldybėms.


Reorganizuoti Vidaus tarnybos pulkus į specializuotus policijos padalinius ir padaryti juos pavaldžius Policijos departamentui.


Panaikinti Tardymo departamentą prie VRM ir Mokesčių policijos departamentą prie VRM, jų funkcijas atitinkamai paskirstyti   policijai, prokuratūrai ir Finansų ministerijai.


Įsteigti teritorines gyventojų registro tarnybas, sujungti policijos komisariatų migracijos tarnybas su savivaldybių civilinės metrikacijos skyriais.


Sukurti efektyvią be žinios dingusių žmonių paieškos sistemą.


Reglamentuoti valstybės tarnautojų asmeninę atsakomybę už padarytus teisės pažeidimus, kurie šiuo metu maskuojami  kolektyvine atsakomybe.


Pasiekti visišką valstybės tarnautojų veiklos atvirumą ir viešumą. Klausimų, susijusių su piliečių interesais, sprendimas neturėtų priklausyti vien nuo asmeninės tarnautojo nuomonės. Užtikrinti privačių ir valstybės interesų takoskyrą ir visuomeninę kontrolę. Užtikrinti, kad teisėsaugos institucijos, kovodamos su nusikalstamumu, nepažeistų žmogaus teisių.


Vykdyti teismo antstolių sistemos reformą ir užtikrinti efektyvų teismo sprendimų vykdymą, atitinkantį Vakarų Europos šalių standartus.


Numatyti privalomą kvalifikacijos kėlimą, teisinį darbą dirbantiems asmenims.

3.9. NAUJOSIOS SĄJUNGOS POŽIŪRIS Į NACIONALINIO SAUGUMO POLITIKĄ


Šalies nacionalinį saugumą užtikrina jos užsienio ir vidaus politika. Užsienio politikos srityje nacionalinį saugumą lemia Lietuvos integracija į NATO ir Europos Sąjungą, geri dvišaliai ir daugiašaliai santykiai su užsienio valstybėmis, ypač draugiškų santykių plėtojimas su kaimyninėmis valstybėmis. Vidaus politikoje -  ekonominis stabilumas ir valstybės ekonominio potencialo didinimas; Lietuvos nepriklausomybės, teritorinio vientisumo ir konstitucinės santvarkos išsaugojimas; švietimo, mokslo ir kultūros pažanga; tautinės dvasios išsaugojimas ir puoselėjimas; ginkluotųjų pajėgų gynybinė galia, valstybės sienų apsaugos patikimumas ir piliečių parengimas visuotinam pasipriešinimui ir teritorinei gynybai.

Problemos

Nėra patvirtintos gynybinės doktrinos ir kompleksinis požiūris į nacionalinį saugumą.



Pagrindinis valdžios dėmesys sutelktas ne į šalies gynybinės galios stiprinimą, o į lėšų Krašto apsaugos ministerijai didinimą.


Gyventojai nežino savo vaidmens užtikrinant nacionalinį saugumą.


Per mažas dėmesys rengiant piliečius visuotiniam pasipriešinimui.


Pažeista visuomenės interesų pusiausvyra, skiriant išskirtinį dėmesį kariuomenei, skurdinant socialinės, sveikatos priežiūros ir švietimo sferas.

Mūsų uždaviniai


Užtikrinti tautos ir nepriklausomos valstybės išlikimą ir pozityvią pažangą. Saugoti ir stiprinti palankias sąlygas tautos pozityviai raidai savo valstybėje. Stiprinti valstybės atsparumą išorinėms grėsmėms.


Reikalauti, kad Seimas ir Vyriausybė imtųsi visų būtinų veiksmų, jog Lietuva iki 2003 m. būtų visiškai pasirengusi narystei NATO. Stiprinti Lietuvos gynybinę galią, tobulinti valstybės sienų apsaugos sistemą, rengti piliečius visuotiniam pasipriešinimui.


Ginkluoto užpuolimo atveju šalies laisvę ir nepriklausomybę, jos teritorinį vientisumą privalo ginti valstybės ginkluotosios pajėgos. Taikos meto ginkluotųjų pajėgų pagrindinis uždavinys - rengtis šiai sudėtingai misijai. Atsisakyti požiūrio, jog  lėšos skiriamos valstybės gynybai - tai tik lėšos, skirtos Krašto apsaugos ministerijai. Skiriant lėšas krašto apsaugai atsižvelgti ir į kitų valstybei gyvybiškai svarbių sferų vystymo būtinybę (švietimo, mokslo, kultūros, sveikatos priežiūros, piliečių socialinės apsaugos ir kt.).


Siekti, kad šalies saugumą užtikrintų ne didelis ginkluotų karių skaičius, kurie yra ne pakankamai ginkluoti,  o nors ir nedidelė, bet mobili ir gerai ginkluota kariuomenė, atitinkanti NATO  standartus. Todėl, esant ribotam šalies ekonominiam pajėgumui, kariuomenės toliau nedidinti, o tobulinti  tinkamai apginkluojant esamą kariuomenę ir aprūpinti jos struktūras. Toliau stiprinti kariuomenės gynybinę galią, suteikti prioritetus teritorinės gynybos rezervo formavimui, ginkluotės ir karinio turto rezervo sudarymui, teritorinės gynybos formuočių rengimui.


Pereinant prie naujų, efektyvių jaunuolių karinio rengimo formų atsisakyti šaukimo į privalomąją tarnybą ir apsiriboti profesionaliąja kariuomene. Dalį mobilizacinio rezervo rengti reguliariosios kariuomenės papildymui mobilizacijos paskelbimo atveju, kitą dalį - teritorinei gynybai.


Racionaliai naudoti lėšas, skirtas krašto apsaugai, kad būtų užtikrintas nuolatinis valstybės gynybinės galios stiprinimas bei integravimosi į NATO proceso spartinimas. Reikalauti Krašto apsaugos ministerijos apriboti brangiai kainuojančių kareivinių statybų finansavimą, ženkliai sumažinti biurokratinį aparatą, nedidinti šaukiamų į privalomąją tarnybą jaunuolių skaičiaus ir didžiausią lėšų dalį skirti šalies gynybinės galios stiprinimui.


Panaudoti savo mokslą ir pramonę gynybinių reikmenų gamybai, nes tai turi didelės reikšmės nacionaliniam saugumui užtikrinti. Remti mokslą ir tyrimus, kurių rezultatus galima panaudoti gynybinių priemonių kūrimui.  Tai gali iš esmės sustiprinti mūsų bendradarbiavimą su NATO valstybėmis, sudaryti sąlygas šalies ekonominiam pakilimui.


Toliau stiprinti valstybės sienų apsaugą, kad iki minimumo sumažėtų nelegalių ir kontrabandos prekių srautai bei nelegalų skverbimasis į Lietuvos teritoriją. Sienų apsaugai naudoti tobulą kompiuterizuotą technologiją ir rentgeno techniką. Tai suprastintų muitinių procedūras, palengvintų keleivių ir krovinių srautų judėjimą per valstybės sienas, kartu pagerėtų ir sienų saugumas.


Mokyti, kaip elgtis agresijos atveju, visus to norinčius gyventojus. Visuotinis gyventojų parengimas bendram piliečių pasipriešinimui ir teritorinei gynybai yra vienas iš svarbiausių veiksnių, saugančių valstybę ir nuo kaimyninių valstybių agresijos, ir nuo nusikaltėlių smurto šalies viduje.

3.10. NAUJOSIOS  SĄJUNGOS POŽIŪRIS Į UŽSIENIO POLITIKĄ


Užsienio politika šalies kultūrinės bei ekonominės plėtotės ir saugumo garantijų požiūriu yra viena iš svarbiausių politikos sričių, diplomatinėmis priemonėmis padedanti garantuoti valstybės teritorinį vientisumą ir saugumą, plečianti laisvą žmonių, darbo jėgos, prekių ir kapitalo judėjimą, pritraukianti užsienio investicijas ir skatinanti Lietuvos ekonomikos vystymąsi. Šioje srityje valstybės interesai privalo būti aukščiau už atskirų partijų ar visuomeninių judėjimų interesus, todėl užsienio politika turi tvirčiau remtis šalies politinių jėgų sutarimu, kurį įmanoma pasiekti tariantis su visomis politinėmis jėgomis.


Užsienio politika ir toliau turi būti tęstinė. Strateginė Lietuvos užsienio politikos kryptis - narystė Europos Sąjungoje (ES), NATO ir kitose tarptautinėse organizacijose.

Problemos


Neatlikta pasirinktų užsienio politikos krypčių plėtojimo pasekmių analizė.


Vykdoma užsienio politika nepakankamai susieta su kitomis valstybės politikos kryptimis, mažai naudingomis Lietuvos ekonomikai.


Trūksta aiškumo, viešumo ir skaidrumo, panaudojant tarptautinių struktūrų techninę ir finansinę pagalbą.


Lietuvos ambasados užsienyje per vangiai ieško  rinkų lietuviškai produkcijai.

Mūsų uždaviniai


Ginti Lietuvos gyventojų ir valstybės interesus:


ginant valstybingumą, išsaugant Lietuvos valstybės teritorinį vientisumą garantuojant saugias jos piliečių gyvenimo sąlygas;


sudarant sąlygas valstybės ekonominiam vystymuisi ir piliečių gerovei kelti;


garantuojant šalies nacionalinio apsisprendimo teisę, užtikrinant galimybę nepriklausomai pasirinkti valdžios struktūrą bei savarankiškai tvarkyti vidaus reikalus;


aktyviai dalyvaujant tarptautinėse organizacijose ir derybose su ES ir NATO.


Plėtoti pagarbius, konstruktyvius, lygiateisius santykius su visomis valstybėmis, paremtus ne tik saugumo garantijomis, bet ir sukuriančius sąlygas Lietuvos gaminių rinkoms užsienyje plėstis, pritraukti užsienio investicijas, stiprinti tarpvalstybinius mokslo ir kultūros ryšius, gerinti Lietuvos įvaizdį. Ypatingą dėmesį sutelkti mūsų ekonomikos integracijai į užsienio šalis: aktyviau išnaudoti ekonominių ir prekybinių Lietuvos  atstovybių užsienio šalyse galimybes vykdyti veiklą, nukreiptą eksporto didinimo ir investicijų pritraukimo kryptimi, mat dauguma mūsų šalies privačių struktūrų nėra pakankamai pajėgios atstovauti sau užsienyje. Realiai įvertinti ir racionaliai išnaudoti ekonominio tilto tarp Rytų ir Vakarų galimybes, iš esmės pagerinti sąlygas tranzitinio transporto plėtotei.


Skirti deramą dėmesį racionaliam dvišaliam bendradarbiavimui, ypač plėtoti diplomatinius santykius ir stiprinti kultūrinius ryšius su tomis valstybėmis, kuriose gyvena daug lietuvių. Būtina ginti užsienyje gyvenančių tautiečių teises ir interesus.


Pakviesti visas politines jėgas bendrai ieškoti galimybių santykiams su kaimyninėmis  valstybėmis plėtoti ir ieškoti būdų kaip bendros pasaulinės raidos procesus išnaudoti Lietuvos žmonių gerovei. Būtina sumaniai išnaudoti kitų šalių suinteresuotumą politiniu ir ekonominiu Baltijos regiono šalių saugumu. Integruojantis į Vakarų politinę ir ekonominę erdvę, kartu siekti tokių santykių formų su Rytų kaimynais, kurie garantuotų ir stiprintų Lietuvos nepriklausomybę. Bendradarbiavimas su Baltijos, Skandinavijos valstybėmis  ir Lenkija bei kitomis Vidurio Europos valstybėmis spartina Lietuvos pasirengimą  stoti į ES, NATO ir Vakarų Europos Sąjungą. Bendradarbiavimas su kaimynais Rytų kryptimi didina stabilumą regione ir duoda Lietuvai ekonominę naudą.


Tęsti ankstesnę Lietuvos politiką Rusijos atžvilgiu, sudaryti geresnes sąlygas Lietuvos verslui ir finansinėms struktūroms ieškoti partnerių Rusijos ir kitų NVS šalių rinkose. Lietuva turi būti suinteresuota toliau plėtoti politinius, teisinius ir kultūrinius ryšius su Rusija ir būti atvira naujoms abipusėms iniciatyvoms, bet neatsisakyti pasirinktos krypties  į Europos ir transatlantines gynybos bei saugumo struktūras. Politiką Kaliningrado srities atžvilgiu kreipti į glaudesnių ekonominių santykių plėtrą. Didžiulė srities militarizacija laikytina visų pirma Rusijos vidaus problema, tačiau Lietuva turi būti pasirengusi kartu su Lenkija ir kitomis Baltijos jūros regiono valstybėmis prisidėti prie jos sprendimo.


Toliau palaikyti politinius bei ekonominius santykius su Baltarusija, nes jos izoliacija nuo Europos procesų nepalankiai veikia viso regiono stabilumą bei demokratines reformas šioje šalyje.


Pripažinti, kad tautinių mažumų teisių ir laisvių apsauga yra tarptautinės žmogaus teisių apsaugos sudedamoji dalis, todėl priklauso tarptautinio bendradarbiavimo sričiai bei pastebimai lemia gerus santykius su kaimyninėmis valstybėmis.

3.11. NAUJOSIOS SĄJUNGOS POŽIŪRIS Į VALSTYBĖS VALDYMĄ IR SAVIVALDĄ


Visuotinė gyventojų gerovė šalyse, kuriose negausu gamtos išteklių, priklauso nuo to, kaip žmonės dirba ir kokias tam turi sąlygas. Geros sąlygos dirbti priklauso nuo valstybės ir visų kitų gyvenimo sričių valdymo.

Problemos


Lietuvos Respublikos Konstitucijoje neįteisinta pareigūnų asmeninė atsakomybė.


Aiškiai neatribota įstatymų leidžiamosios, vykdomosios ir teisminės valdžios kompetencija.


Valdžios institucijos, atitrūkusios nuo piliečių interesų, nors darbo užmokestį gauna iš mokesčių mokėtojų pinigų.


Pastaraisiais metais valstybės ir savivaldybių biurokratinio aparato interesai užgožė ir iškreipė žmogiškų santykių esmę.


Trūksta viešumo, nepraktikuojami įstatymų ir priimamų nutarimų projektų vieši svarstymai. Valstybės ir savivaldybių pareigūnai retai ir nereguliariai atsiskaito visuomenei.


Rinkėjai nepatenkinti Seimo rinkimų sistema. Jie negali sužinoti kieno interesus išrinktasis asmuo gina, iš esmės neturi galimybės išrinktojo asmens, nepatenkinusio rinkėjų lūkesčių, atšaukti. 

Mūsų uždaviniai


Padidinti piliečių vaidmenį valstybės valdymo ir savivaldos institucijose, aiškiai atriboti valdžių galias, apibrėžti visų valdymo pakopų valstybės tarnautojų pareigas ir  atsakomybę, užtikrinti, kad jie sąžiningai tarnautų gyventojams ir valstybei.


Demokratinių šalių konstitucijos būtent tam ir skirtos - piliečių prigimtinėms teisėms bei laisvėms apginti ir kartu valstybės valdžios galioms apriboti bei pareigūnų atsakomybei nustatyti. Galiojanti Lietuvos Respublikos Konstitucija nepakankamai įtvirtina valdžios institucijų ir pareigūnų atsakomybę. Atsakomybės stoka gimdo netobulus įstatymus bei leidžia jų nevykdyti. Lietuvos žmonės, nesant veiksmingo teisinio mechanizmo kontroliuoti savo pačių išrinktą valdžią, tampa jos įkaitais. Naujoji sąjunga (socialliberalai), norėdama pašalinti didžiausias nūdienos valstybės valdymo negeroves, užtikrinti valstybinės tarnybos pastovumą ir profesionalumą, iš visų pakopų valstybės tarnautojų reikalauti kompetencijos, drausmės, tarnybinės etikos laikymosi, nuolatinio kvalifikacijos kėlimo, siūlo neatidėliojant patobulinti Lietuvos Respublikos Konstituciją.


Naujoji sąjunga (socialliberalai) parengė Lietuvos Respublikos Konstitucijos papildymų ir pataisymų projektą, kurį paskelbė 2000 m. sausį laikraštyje "Naujoji politika" (Nr. 2). Toliau pateikiame šio projekto pagrindines nuostatas.

LIETUVOS RESPUBLIKOS KONSTITUCIJOS PAPILDYMŲ IR PATAISYMŲ PROJEKTO PAGRINDINĖS NUOSTATOS

(kitos galiojančios nuostatos, esančios Lietuvos Respublikos Konstitucijos tekste, čia neskelbiamos, nes jų keisti nesiūloma)

Piliečių teisės, atsakomybė ir vaidmuo valdant valstybę:


- įstatymų leidybos iniciatyvos teisę turi ir Lietuvos Respublikos piliečiai. 10 tūkstančių (dabar - 50 tūkstančių) piliečių, turinčių rinkimų teisę, gali teikti Seimui įstatymo projektą ir Seimas privalo jį svarstyti;


-  referendumą skelbia Seimas arba Prezidentas savo iniciatyva. Referendumas taip pat skelbiamas, kai to reikalauja ne mažiau kaip 50 tūkstančių (dabar - 300 tūkstančių) rinkimų teisę turinčių piliečių;


- dėl neteisingų valdžios atstovų veiksmų arba neveiklumo, asmeniui ar organizacijai padaryta moralinė ir materialinė žala atlyginama įstatymu nustatyta tvarka;


- piliečiai turi neatimamą teisę išrinkti viešosios valdžios pareigūnus ir juos pašalinti iš pareigų;



- piliečiai, priklausantys tautinėms bendrijoms, turi teisę puoselėti savo kalbą, kultūrą ir papročius. Tautinėms bendrijoms valstybė teikia paramą;


- valstybė didina mokslo ir kultūros potencialą, puoselėdama lietuvių tautos etnokultūrą, rūpinasi Lietuvos istorijos, meno ir kitų kultūros paminklų bei vertybių apsauga;


- žiniasklaidos laisvę (ypač ginant piliečių teises) ir jos visuomeninę paskirtį saugo konstitucinis įstatymas.


Ekonominio gyvenimo teisinis reguliavimas:


- Lietuvos ūkis grindžiamas įvairių nuosavybės formų lygiateisiškumu, visų nuosavybės formų subjektams sudaromos vienodos teisinės ūkinės veiklos sąlygos ir užtikrinama vienoda jų turto apsauga;


- valstybė rūpinasi pasiekti maksimalų gyventojų užimtumą;


- visų valstybės ir savivaldybės institucijų tarnautojų atlyginimai už darbą, visų pensijų, pašalpų ir paramų dydžiai nustatomi vienu pagrindu;


- teisėtai įgyta ir naudojama nuosavybė neliečiama;


- visų formų nuosavybę, taip pat intelektinę, saugo įstatymas;


- žemė, vidaus vandenys, miškai, parkai nuosavybės teise gali priklausyti Lietuvos Respublikos piliečiams, juridiniams asmenims ir valstybei;


- tik valstybė, siekdama išsaugoti ir visuomenės interesams racionaliai panaudoti strateginės reikšmės ir gyvybiškai svarbius infrastruktūros objektus, gali turėti atskirų ūkio šakų bei ūkinės veiklos sferų monopolį.

Įstatymų kokybės gerinimas ir jų stabilumo didinimas:


- renkamų  Seimo narių skaičius sumažinamas nuo 141 nario iki 123 narių;


- Seimas sudaromas iš Tautos Atstovų Rūmų, kurie svarsto ir priima įstatymus, ir Senato, kuris visapusiškai išanalizuoja įstatymus, prognozuodamas jų pasekmes, ir tik po to patvirtina ir pateikia Respublikos Prezidentui;


- į Tautos Atstovų Rūmus ketveriems metams renkamas 91 tautos atstovas, balsuojama už kiekvieną asmenį atskirai. Į Senatą aštuoneriems metams renkami 32 senatoriai, kas ketveri metai atnaujinama pusę jų sudėties. Visi kadenciją baigę Respublikos Prezidentai tampa Senato nariais iki gyvenimo pabaigos;


- senatoriais gali būti renkami tik nepriekaištingos reputacijos ir tam tikrus kvalifikacinius reikalavimus atitinkantys specialistai;


- Seimas neturi teisės leisti įstatymų, ribojančių žodžio, susirinkimų, spaudos ir religinių laisvių, jeigu tai nesusiję su karo, terorizmo, smurto, sveikatos žalos, moralinio iškrypimo, nusikaltėliškos veiklos propaganda,  taip pat įstatymų, kuriais suteikiamos kam nors teisės be atitinkamos atsakomybės. 

Vykdomosios valdžios atsakomybės didinimas:


- Respublikos Prezidentas yra valstybės vadovas, Vyriausiasis ginkluotųjų pajėgų vadas, teismų nepriklausomumo garantas. Jis prižiūri, kaip laikomasi  Konstitucijos. Esant konstitucinei krizei ir Seimui netekus tautos pasitikėjimo, gali skelbti pirmalaikius Atstovų Rūmų rinkimus;


- Respublikos Prezidentas gali pareikalauti iš Vyriausybės ar ministerijos informacijos apie jų veiklą. Jeigu gauta informacija jo netenkina, gali skirti auditą, kurio skyrimo tvarką nustato įstatymas;


- Respublikos Prezidentas audito išvadas su savo vertinimu gali pateikti Atstovų Rūmams, perduoti teisėsaugos arba kitoms valstybės institucijoms;


- atsistatydinusi Vyriausybė arba atskiri ministrai, atlikus įstatymu nustatytą auditą, atsiskaito Seimui, kuris įvertina jų veiklą. Ataskaitos su vertinimo rezultatais skelbiamos "Valstybės žiniose".


- didinant Seimo narių veiklos viešumą ir asmeninę atsakomybę už priimtų įstatymų pasekmes, visi įstatymai abiejuose rūmuose priimami vardiniu balsavimu, o balsavusiųjų "už" ir "prieš" pavardės skelbiamos ("Valstybės žiniose") kartu su tuo įstatymu;


- kartu su įstatymo papildymo ar pataisymo įstatymu skelbiama (“Valstybės žiniose”) ir pataisyto ar papildyto įstatymo visa nauja redakcija;


- tautos atstovo ir senatoriaus pareigos, išskyrus jo pareigas Seime, nesuderinamos su jokiomis kitomis pareigomis. Seimo narys negali gauti jokio kito atlyginimo, išskyrus atlyginimą už kūrybinę veiklą;


- jokios valstybės lėšos neturi būti išleistos ir jokie valstybiniai įsipareigojimai neturi būti priimti kitaip, kaip pagal abiejų Seimo rūmų sprendimą.

Konstitucinio Teismo vaidmens didinimas:


- Konstitucinio Teismo nutarimai priimami vardiniu balsavimu, o jų rezultatai skelbiami kartu su Konstitucinio Teismo išvadomis.


- Konstitucinis Teismas sudaro Vyriausiąją rinkimų komisiją, keičia jos sudėtį ir nagrinėja protestus;


- Konstitucinio Teismo teisėjai, nesutinkantys su Konstitucinio Teismo nutarimu, turi teisę paskelbti savo nuomonę.

Savivaldos veiklos tobulinimas:


- savivaldybių merus ketveriems metams renka jų gyventojai - Lietuvos Respublikos piliečiai, remdamiesi visuotine, lygia, tiesiogine rinkimų teise slaptu balsavimu;


- funkcijas, kurias atlieka savivaldybės, nedubliuojamos regioninėse valdymo institucijose;


- savivaldybės meras ir savivaldybei pavaldžių institucijų vadovai, taip pat seniūnai ir kontrolieriai kas pusę metų ir pasibaigus kadencijai viešai atsiskaito už savo veiklą. Jų ataskaitos skelbiamos vietinėje spaudoje.


- savivaldybės nuosavybės teise valdo žemę ir kitą nekilnojamąjį turtą;


- savivaldybės įstatymo nustatyta tvarka nustato savivaldybės mokesčius;


- valstybė įstatymu nustatytas funkcijas deleguoja savivaldybėms sutartiniais pagrindais.






*          *
*


Lėšų mūsų programos nuostatoms įgyvendinti bus sukaupta iš esmės pertvarkius valdymą, sumažinus valdymo išlaidas, kvalifikuotai plėtojant verslą, užkirtus kelią kontrabandai, racionaliai naudojant užsienio paskolas, taupiau šeimininkaujant visose valstybės valdžios ir valdymo srityse. Mūsų programos nuostatoms įgyvendinti reikės ne tiek lėšų, kiek didelių dvasinių, kūrybinių pastangų, doros, išminties, sumanumo ir susitelkimo. Mes ieškome ne priešų, o bendraminčių bei bendradarbių ir kviečiame visus vieningai dirbti, kad greičiau spartėtų mūsų šalies visų sričių pažanga ir visi Lietuvos žmonės galėtų gyventi geriau.

